Penyandang kerusi Parlimen BN tanding atas tiket lain langgar perlembagaan: Mahdzir

Dua penyandang kerusi Parlimen Barisan Nasional (BN) Datuk Seri Shahidan Kasim dan Datuk Seri Ismail Abdul Muttalib sudah melanggar perlembagaan UMNO, kata Datuk Seri Mahdzir Khalid.

Naib Presiden UMNO itu berkata tindakan dua Ahli Parlimen Arau dan Maran itu bakal menyebabkan mereka bakal berdepan pemecatan sebagai ahli, ia ekoran kedua-dua mereka sudah mengumumkan akan bertanding atas tiket Perikatan Nasional (PN) pada Pilihan Raya Umum Ke-15 (PRU-15) ini.

“Kepada rakan-rakan yang sudah keluar dan mengikut kepada parti lain sudah tentulah ada peraturan yang telah disediakan oleh parti itu.

“Kita kira bahawa semua orang tahu dah peraturan-peraturan yang terkandung ataupun peraturan yang menjadi perlembagaan kepada BN.

“Kita cakap macam itu dulu sebab kita sekarang ini sedang menghadapi pilihanraya tapi semua orang sudah tahu bahawa kedudukan tiap-tiap daripada kita ini sebab kita adalah ahli UMNO dan ahli parti dalam komponen BN,” katanya dipetik laporan media.

Untuk rekod, Shahidan dan Ismail semalam diumumkan oleh Presiden PAS, Tan Sri Abdul Hadi Awang sebagai calon yang akan bertanding atas tiket PN.

Shahidan menang di Parlimen Arau dengan majoriti 4,856 selepas mengalahkan Datuk Dr Abd Rahman Daud (PKR) dan Hashim Jasin (PAS).

Manakala Ismail pula menang di Parlimen Maran dengan majoriti 3,763 menewaskan Hasenan Haron (PAS) dan Ahmad Farid Ahmad Nordin (PKR).

Walau bagaimanapun, pada PRU-15, nama mereka digugurkan oleh UMNO dan digantikan oleh Rozabil Abd Rahman sebagai calon di Parlimen Arau manakala Shahniza Shamsudin pula di Parlimen Maran.


Anwar khianat parti sendiri dan PH: Azmin

Pakatan sulit yang dirancang Datuk Seri Anwar Ibrahim dan Datuk Seri Ahmad Zahid Hamidi adalah pengkhianatan kepada parti sendiri dan rakan komponen dalam Pakatan Harapan, kata Ketua penerangan Perikatan Nasional (PN) Datuk Seri Azmin Ali.

Azmin menyifatkan tindakan Presiden PKR itu menunjukkan beliau tidak pernah jujur kepada ahli parti masing-masing apabila membuat hubungan sulit dengan parti musuh secara senyap-senyap.

“Kita berharap kedua-dua individu ini perlu jujur kepada sekurang-kurangnya kepada ahli parti masing-masing.

“Saya kira ini merupakan pengkhianatan yang terbesar yang dilakukan Anwar Ibrahim bukan saja kepada partinya sendiri tapi juga kepada anggota komponen PH kerana secara sulit menjalankan rundingan dan perbincangan,” katanya semasa sidang media di Gombak hari ini.

Azmin juga mengesahkan klip audio yang tular tersebut adalah sahih berdasarkan pengalamannya sebagai bekas pegawai Anwar sebelum ini.

“Saya sebagai pegawai yang telah berkhidmat dengan beliau sekian lama dan merupakan (bekas) setiausaha sulit beliau, saya yakin itu adalah rakaman yang sahih yang akan dibuktikan melalui penyiasatan yang akan dilakukan,” katanya.

Terdahulu, Anwar dan Presiden UMNO, Zahid dikaitkan dalam satu klip audio yang tular sedang berpakat merancang strategi politik semasa Perhimpunan Agung UMNO 2020 (PAU) lalu.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


Hanya 39% yakin kerajaan boleh diharap tangani krisis iklim

Hanya 39% responden yakin kerajaan boleh diharapkan dalam menangani krisis iklim di Malaysia menurut tinjauan MyHutan, lapor Malaysiakini.

Tinjauan itu juga mendapati hanya 37% responden merasakan kerajaan memandang risiko perubahan iklim secara serius.

“Kurangnya rasa percaya ini boleh dikaitkan dengan pelbagai faktor. ia mungkin timbul daripada tanggapan ada kekurangan dalam dasar, tindakan dan pelaksanaan langkah oleh kerajaan dalam menangani perubahan iklim.

“Mungkin golongan belia rasa kerajaan tidak memperuntukkan sumber yang mencukupi atau melaksanakan strategi yang berkesan untuk menampan kesan perubahan iklim.

“Ada juga kemungkinan persepsi kerajaan tidak melibatkan golongan belia secara berkesan atau mengambil perspektif dan idea mereka dalam proses membuat keputusan,” kata tinjauan itu.

MyHutan adalah inisiatif di bawah Undi18 dan melancarkan laporan tinjauan mereka hari ini.

Tinjauan itu melibatkan 1,103 responden merangkumi empat ciri demografi – kaum, jantina, usia dan negeri.

Tinjauan itu turut menunjukkan sebanyak 83 peratus golongan belia yang menjadi responden merasa bimbang dengan masa depan ekoran risiko perubahan iklim dan menganggap ia sebagai isu penting.

Sebanyak 70 peratus responden juga berpandangan melindungi alam sekitar adalah lebih penting daripada pertumbuhan ekonomi.

Namun, 60 peratus responden berkata mereka tidak mahu cukai yang tinggi dalam usaha menangani risiko perubahan iklim.

MyHutan berkata ia menunjukkan perlunya libat urus dan komunikasi yang berkesan berkenaan kos, manfaat dan alternatif untuk membiayai tindakan berkenaan iklim.

Mereka turut menggesa parti politik yang bertanding dalam PRN kali ini untuk mengutamakan dasar alam sekitar dalam manifesto.


Saya guna rakan rapat Najib urus RM2 juta kepada Guan Eng: Saksi

Seorang saksi utama pendakwaan memberitahu Mahkamah Sesyen Kuala Lumpur hari ini bagaimana dia menggunakan perantara – iaitu ahli perniagaan G Gnanaraja – yang merupakan rakan rapat Datuk Seri Najib Razak – dalam melakukan pertukaran wang tunai berjumlah RM2 juta dalam bentuk rasuah kepada bekas Ketua Menteri Pulau Pinang Lim Guan Eng.

Memberi keterangan terhadap Guan Eng, Pengarah Eksekutif Kanan Consortium Zenith Construction Sdn Bhd (CZCSB) Datuk Zarul Ahmad Mohd Zulkifli berkata Gnanaraja adalah individu yang diperkenalkan kepadanya oleh bekas menteri Datuk Seri Nazri Aziz yang disifatkan oleh beliau sebagai kawan rapat Najib.

“Memandangkan ini adalah cadangan daripada rakan baik saya Datuk Seri Nazri, tidak ada sebab untuk saya meragui kedudukan Gnanaraja dengan perdana menteri.

“Dengan itu, saya memutuskan untuk melibatkan Gnanaraja dalam pembayaran tunai saya kepada Lim Guan Eng,” katanya.

Zarul Ahmad turut menceritakan bagaimana Guan Eng pernah memintanya menggunakan orang tengah jika mahu memberi wang bagi mengelak terlibat dalam pembayaran itu.

“Dia (Guan Eng) bimbang saya mungkin dipantau oleh Suruhanjaya Pencegahan Rasuah Malaysia (SPRM).

“Saya mencadangkan Gnanaraja kerana dia mempunyai imuniti dengan dilihat dia adalah kenalan perdana menteri pada masa itu,” kata Zarul Ahmad dalam kenyataan saksinya seperti dilapor MalayMail.

Selepas mendapat persetujuan Guan Eng, Zarul Ahmad berkata dia kemudian menghubungi Gnanaraja dan menyampaikan hasratnya untuk menggunakan ahli perniagaan itu sebagai perantara bagi membuat pembayaran kepada Guan Eng.

Antara Mei hingga Ogos 2017, sejumlah RM2 juta telah diberikan kepada Gnanaraja untuk disimpan semasa mesyuarat di Hotel Eastin Petaling Jaya, dengan Zarul Ahmad memberitahu mahkamah bagaimana istilah seperti ‘coklat’ dan ‘Bigboss’ digunakan masing-masing untuk merujuk kepada wang tunai itu dan Guan Eng.

Menurut Zarul Ahmad, Guan Eng telah meminta RM2 juta kerana beliau menjangkakan pilihan raya umum akan diadakan tidak lama lagi.

“Jika saya tidak memberikan wang itu, saya bimbang Lim Guan Eng akan mengganggu projek saya pada masa hadapan. Jika dia tidak pernah meminta 10 peratus daripada keuntungan masa depan, saya tidak akan pernah memberinya RM2 juta,” tambahnya.

Dalam pertemuan pertama dengan Guan Eng, Zarul Ahmad berkata dia pergi ke rumah Gnanaraja di Seksyen 5, Petaling Jaya untuk mengambil beg berisi wang tunai itu.

Selepas tiba di rumah Gnanaraja, Zarul Ahmad berkata perantara itu memasuki kenderaannya dengan beg serupa yang sebelum ini diserahkan untuk disimpan mengandungi wang tunai RM1 juta.

Zarul Ahmad kemudian berkata beliau menuju ke Hotel Wenworth di Kuala Lumpur untuk memperkenalkan Gnanaraja kepada Guan Eng, dengan pemimpin DAP itu kemudiannya melahirkan rasa teruja kerana diperkenalkan kepada ahli perniagaan itu.

Dalam perjalanan ke acara di Galeri Beli-belah Publika, Lim sepatutnya hadir, Zarul Ahmad juga berkata Guan Eng dan Gnanaraja kedua-duanya berswafoto di dalam keretanya.

“Setibanya kami di Publika, YB Lim Guan Eng mengucapkan terima kasih dan menepuk bahu saya sebagai isyarat.

“Gnanaraja memberitahu saya YB Lim telah mengambil beg itu kerana beg itu tiada lagi apabila saya melihat di tempat duduk belakang,” katanya.

Beberapa hari selepas pertukaran RM1 juta pertama, Zarul Ahmad berkata beliau kemudian memaklumkan kepada Gnanaraja untuk menyediakan baki RM1 juta bagi diserahkan kepada Guan Eng untuk mesyuarat diadakan di rumah Gnanaraja.

Ketika ketiga-tiga mereka keluar dari rumah selepas mesyuarat pada petang, Zarul Ahmad berkata beg yang mengandungi baki RM1 juta telah diserahkan kepada Guan Eng oleh Gnanaraja.

“Selepas itu YB Lim masuk ke dalam kereta dan duduk di tempat duduk belakang dengan beg yang diberikan oleh Gnanaraja. Kemudian, saya hantar YB Lim balik ke hotelnya di The Gardens Hotel Kuala Lumpur.

“Apabila tiba di lobi, YB Lim mengucapkan terima kasih dan meninggalkan kereta bersama beg di belakang,” katanya.

Gnanaraja sejak itu didakwa menipu Zarul Ahmad dan gelaran Datuk juga ditarik balik oleh Istana Pahang pada 2019.

Dia dituduh memperdaya Zarul Ahmad untuk membayar RM19 juta kepadanya antara Julai dan Ogos 2017 sebagai pertukaran kerana menggunakan hubungannya untuk membantu menyelesaikan siasatan SPRM yang sedang dijalankan terhadap syarikat itu, yang merupakan kontraktor utama projek terowong dasar laut bernilai RM6.34 bilion.

Guan Eng menghadapi pertuduhan pindaan menggunakan jawatannya sebagai ketua menteri Pulau Pinang untuk menerima rasuah RM3.3 juta bagi membantu Konsortium Zenith BUCG Sdn Bhd mendapatkan projek terowong itu.

Bagi pertuduhan pindaan kedua, Guan Eng didakwa meminta rasuah berjumlah 10 peratus daripada keuntungan syarikat daripada Zarul Ahmad sebagai suapan untuk mendapatkan projek itu.

Guan Eng, yang juga ahli Parlimen Bagan, juga menghadapi dua pertuduhan menyebabkan dua bidang tanah, bernilai RM208.8 juta, milik kerajaan Pulau Pinang dilupuskan kepada dua syarikat, yang dikaitkan dengan projek terowong dasar laut negeri itu.

Perbicaraan di hadapan hakim Mahkamah Sesyen Azura Alwi disambung 27 Jun.


23 kes melibatkan varian baharu dikesan dalam tempoh 6 hari

Kementerian Kesihatan Malaysia (KKM) mengesan sebanyak 23 kes melibatkan varian baharu atau Varian Yang Membimbangkan (VOC) Covid-19 untuk tempoh enam hari dalam negara.

Penemuan tersebut hasil survelan genomik secara berterusan dari 3 hingga 8 Jun, dengan 19 daripadanya varian Beta (B.1.351), manakala empat kes varian Delta (B.1.617.2).

Menurut Ketua Pengarahnya, Tan Sri Dr Noor Hisham Abdullah berkata kes varian Beta (B.1.351) yang dilaporkan adalah merangkumi lapan kes di Selangor, tiga di Putrajaya, masing-masing dua kes di Kuala Lumpur, Melaka dan Kedah, serta masing-masing satu kes di Perak dan Perlis.

Manakala varian Delta (B.1.617.2) yang dikesan adalah masing-masing dua kes di Putrajaya dan Kuala Lumpur.

Dr Noor Hisham berkata sehingga semalam, jumlah kumulatif kes COVID-19 yang dikategorikan sebagai VOC dan Varian Yang Perlu Mendapat Perhatian (VOI) adalah 161 kes, dengan 145 kes VOC dan 16 kes VOI.

Jumlah VOC yang dilaporkan adalah 123 kes varian Beta (B.1.351), 13 kes varian Delta (B.1.617.2), sembilan kes varian Alpha (B.1.1.7), manakala VOI dikesan adalah 12 kes varian Theta (P.3), tiga varian Eta (B.1.525) dan satu kes varian Kappa (B.1.617.1).

“Kementerian Kesihatan akan terus memantapkan aktiviti kawalan penyakit berjangkit, termasuk meneruskan survelan genomik untuk virus SARS-CoV-2, memperbanyakkan ujian saringan COVID-19, melakukan pengesanan kontak dan pengasingan kes, serta langkah-langkah kesihatan awam lain bagi membendung penularan varian-varian ini di dalam komuniti,” katanya.

Dr Noor Hisham juga menasihatkan orang ramai untuk segera tampil mendaftarkan diri dan ahli keluarga, bagi mendapatkan vaksin dalam usaha membantu negara dalam membentuk imuniti kelompok.


Tertuduh kes bunuh tidur seminggu dengan mayat rakan diarah bela diri

Mahkamah Tinggi Ipoh hari ini memerintahkan seorang lelaki membela diri atas tuduhan melakukan pembunuhan dan tidur bersama mayat rakan selama seminggu empat tahun lalu.

Hakim Datuk Abdul Wahab Mohamed memutuskan demikian selepas mendapati pihak pendakwaan berjaya membuktikan kes prima facie terhadap Mohd Azhud Ibrahim, 32 mengikut Seksyen 302 Kanun Keseksaan dan seterusnya memerintahkan agar tertuduh membela diri.

Mahkamah menetapkan 9 Jun hadapan bagi tertuduh untuk membela diri dalam perbicaraan yang boleh membawa hukuman mati jika sabit kesalahan dan tertuduh memilih untuk memberikan keterangan secara bersumpah.

“Berdasarkan kepada pemerhatian iaitu dengan memberi pertimbangan kepada keterangan daripada pihak pendakwaan, pembelaan dan juga dari tertuduh, pendakwaan berjaya membuktikan prima facie terhadap OKT (Orang Kena Tuduh) seperti mana kertas pertuduhan di bawah Seksyen 302 Kanun Keseksaan.

“Sehubungan itu OKT dipanggil untuk membela diri atas pertuduhan tersebut,” katanya ketika membaca keputusan seperti dilaporkan BH hari ini.

Mengikut kertas pertuduhan, tertuduh didakwa melakukan bunuh terhadap Ahmad Azam Ahmad dengan cara memukul menggunakan sebatang buluh dan sebatang tebu serta memijak sehingga mengakibatkan kematian.

Tertuduh didakwa melakukan kesalahan itu di alamat No 2A Lorong Mohd Ali Kampung Bahagia, Teluk Intan pada jam kira-kira 12.10 malam hingga 8 pagi pada 10 Ogos 2018.

Oleh yang demikian, tertuduh telah melakukan kesalahan yang boleh dihukum di bawah Seksyen 302 Kanun Keseksaan yang memperuntukkan hukuman hendaklah disiksa dengan bunuh, jika sabit kesalahan.

Tertuduh diwakili peguam Gurbachan Singh manakala Timbalan Pendakwa Raya Mohd Fitri Sadarudin mewakili pihak pendakwaan.


Jawatan MB Johor pula panas selepas isu KM Melaka didesak berundur

Selepas Melaka, kini muncul pula khabar angin bahawa UMNO Johor tidak menyokong Menteri Besar (MB) Datuk Onn Hafiz Ghazi, namun parti itu pantas menafikannya bagi mengelak ianya menjadi semakin buruk.

Datuk Seri Mohamed Khaled Nordin menegaskan UMNO Johor tidak pernah menolak atau enggan mengakui Onn Hafiz sebagai MB menggantikan Datuk Seri Hasni Mohammad selepas Barisan Nasional (BN) menang Pilihan Raya Negeri (PRN) Mac lalu.

Khaled yang juga Naib Presiden UMNO berkata pentadbiran Onn Hafiz mendapat sokongan penuh UMNO bahagian Pasir Gudang.

“Apa yang penting kerajaan negeri sekarang dapat melaksanakan tanggungjawab dengan berkesan.

“Sokongan ini adalah untuk beliau berjaya menerajui Johor dan membawa kedudukan negeri ke tahap yang cemerlang,” katanya kepada pemberita pada majlis sambutan Aidilfitri UMNO Pasir Gudang di Dewan Puncak Kasih di Bukit Layang-Layang di sini malam tadi.

Beliau mengulas dakwaan sesetengah pihak kononnya terdapat penolakan oleh pemimpin-pemimpin UMNO Johor susulan pelantikan Onn Hafiz sebagai MB Johor, lapor media tempatan.

Onn Hafiz, 43, yang juga Ahli Dewan Undangan Negeri (ADUN) Machap pada PRN lepas dengan majoriti 6,543 undi, dilantik sebagai MB pada 15 Mac lepas, susulan kemenangan BN melebihi dua pertiga majoriti pada PRN itu.

Pelantikan Onn Hafiz, 43 tahun itu mengejutkan rakyat Johor kerana Hasni pernah disebut-sebut sebagai calon MB ketika kempen pilihan raya dan dijangka kembali memegang jawatan apabila BN menang.

Hasni kini memegang jawatan tertinggi politik negeri sebagai Pengerusi Badan Perhubungan UMNO negeri, sama seperti ADUN Tanjung Bidara Datuk Seri Ab Rauf Yusoh yang tidak menjadi Ketua Menteri (KM) Melaka, tetapi mengetuai parti pada peringkat negeri.

Spekulasi peletakan jawatan KM Melaka Datuk Seri Sulaiman Md Ali, mula kecoh apabila Timbalan Pengerusi Badan Perhubungan UMNO negeri, Datuk Seri Mohamad Ali Mohamad memaklumkan, lima ketua bahagian di negeri ini sebulat suara mempertahankan Sulaiman terus kekal memegang jawatan tersebut sehingga habis penggal.

Memanaskan situasi politik Melaka, pemangku Ketua UMNO Bahagian Alor Gajah Datuk Rospandi Leman pula mencadangkan Sulaiman diangkat menjadi Pengerusi Badan Perhubungan UMNO Negeri menggantikan Ab Rauf.

Pada peringkat pusat pula, Datuk Seri Ahmad Zahid Hamidi adalah Presiden UMNO, tetapi tidak menjadi Perdana Menteri (PM), sebaliknya Naib Presiden Datuk Seri Ismail Sabri Yaakob yang menerajui pentadbiran negara.

Terdahulu, penganalisis sosial dan politik Datuk M Periasamy berpendapat sudah menjadi amalan bagi presiden atau timbalan presiden parti atau gabungan parti-parti politik yang menguasai majoriti dalam Parlimen dilantik sebagai PM di negara ini.

Senario ini berubah apabila Ismail Sabri yang menjawat jawatan Naib Presiden dalam parti, dilantik sebagai PM. Pelantikan beliau dilihat melangkaui presiden dan timbalan presiden parti sebagai satu amalan luar biasa yang tidak pernah berlaku sebelum ini.

Mengulas lanjut, Khaled yang juga bekas MB Johor berkata beliau akan menyerahkan kepada kepimpinan parti untuk memutuskan sama ada beliau perlu bertanding kerusi Parlimen pada Pilihan Raya Umum (PRU) akan datang.

Sebelum ini, khabar angin bertiup kencang kononnya Khaled akan membuat kemunculan semula pada PRU-15 akan datang dengan bertanding di kawasan Parlimen Kota Tinggi atau Mersing.

Khaled pernah bertanding di kedua-dua kerusi DUN Pasir Gudang dan DUN Permas pada PRU 2018, tetapi tewas.


Pamer cukai jalan di cermin kereta persendirian tak perlu lagi, umum Menteri

Kenderaan persendirian milik rakyat Malaysia tidak lagi perlu mempamerkan pelekat Lesen Kenderaan Bermotor (LKM) atau lebih dikenali sebagai ‘roadtax’ di cermin kereta selepas ini.

Pengumuman penghapusan pelekat cukai jalan itu dibuat Menteri Pengangkutan Anthony Loke sebagai sebagai usaha ke arah langkah digitalisasi dalam perkhidmatan teras Jabatan Pengangkutan Jalan (JPJ), khususnya membabitkan LKM dan Lesen Memandu Malaysia (LMM) Persendirian.

“Mulai 10 Februari 2023, pemilik kenderaan persendirian yang merupakan warganegara boleh menggunakan mod paparan LKM Digital (e-LKM) danLMM Digital (e-LMM) melalui Portal Awam JPJ atau Aplikasi Mobile MyJPJ di bawah satu projek perintis (secara in-house),” katanya dalam kenyataan hari ini.

Sehubungan itu, Loke berkata peruntukan di bawah Seksyen 20 Akta Pengangkutan Jalan yang mewajibkan lesen kenderaan bermotor dipamerkan pada kenderaan, tidak lagi akan dikuatkasakan.

Loke berkata inisiatif itu akan dilaksanakan secara berperingkat, dengan fasa pertama melibatkan kenderaan persendirian individu termasuk motosikal.

“Saya mengalu-alukan semua pemandu dan pemilik kenderaan untuk beralih ke platform digital.

“Dengan pendigitalan, keadaan sesak dan beratur panjang di kaunter JPJ akan berkurangan dan ini akan menyumbang kepada peningkatan produktiviti dan keselesaan rakyat,” katanya lagi.

Loke berkata orang awam digalakkan mendaftar akaun masing-masing secara digital melalui portal awam JPJ [https://public.jpj.gov.my/] ataupun aplikasi mobile MyJPJ.

Bagaimanapun katanya, dalam tempoh pelaksanaan fasa pertama ini, beberapa kategori pemilik atau pemegang lesen kenderaan masih wajib mempamerkan LKM dan mengemukakan kad LMM.

Bagi kategori LLM, mereka ialah pemegang Lesen Belajar Memandu (LDL), pemegang Lesen Vokasional (PSV/GDL/KON), pemegang lesen memandu Malaysia bagi warganegara asing dan pemegang lesen memandu negara luar oleh pemandu warganegara asing (IDP).

Bagi kategori LKM pula membabitkan LKM persendirian syarikat, kenderaan pemilikan warganegara asing serta kenderaaan perdagangan meliputi kenderaaan barangan dan kenderaan perkhidmatan awam.

“Saya ingin menegaskan bahawa tindakan penguatkuasaan akan sentiasa dijalankan terhadap mana-mana pihak yang memandu kenderaan tanpa mempunyai LKM atau LMM yang sah selaras dengan peruntukan di bawah subseksyen 20(1), 90 (1) dan 26(1) Akta Pengangkutan Jalan 1987,” katanya.


Jangkitan harian semalam melonjak lebih 5,000 kes, 10 kematian

Kementerian Kesihatan (KKM) memaklumkan jumlah jangkitan harian Covid-19 di seluruh negara semalam (Rabu, 3 Ogos 2022) melonjak kepada 5,330 kes, berbanding 4,204 kes pada Selasa, tertinggi dalam tempoh 13 hari.

Kali terakhir negara mencatat kes tertinggi adalah pada 20 Julai lalu iaitu sebanyak 5,685 kes.

Angka terbaharu itu menjadikan kumulatif positif sejak Januari 2020 meningkat kepada 4,692,800 kes, dengan 4,610,282 pesakit telah sembuh, termasuk 3,075 yang pulih semalam.

Data laman sesawang GitHUB KKM menunjukkan daripada jumlah kes baharu berkenaan, 3,881 kes melibatkan individu yang menerima dos penggalak vaksin Covid-19, diikuti 995 kes (penerima dos kedua); 418 kes (individu tidak divaksinasi); dan 36 kes (individu belum lengkap vaksinasi).

Menurut KKM, kes aktif Covid-19 sehingga kini meningkat kepada 46,523 kes berbanding 44,278 kes yang direkodkan pada Selasa, termasuk 44,885 pesakit masih menjalani kuarantin di rumah (42,661 sehingga Selasa), dan 29 lagi ditempatkan di PKRC (24 pada Selasa).

Jumlah pesakit yang dirawat di hospital pula meningkat kepada 1,560, berbanding 1,537 pesakit pada Selasa, manakala 49 pesakit dimasukkan ke unit rawatan rapi, turun berbanding 56 yang direkodkan pada Selasa, dengan 34 daripadanya memerlukan alat bantuan pernafasan (36 pada Selasa).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Pada masa sama, KKM memaklumkan 10 pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Tiga daripada kes kematian itu masing-masing direkodkan di Perak dan Selangor, manakala masing-masing satu di Johor, Melaka, Negeri Sembilan, serta Pahang.

Jumlah itu menjadikan seramai 35,995 pesakit meninggal dunia sejak Mac 2020 hingga semalam, dengan 7,647 daripadanya adalah kes BID.


Khaled sahkan letak jawatan esok, bukan hari ini

Naib Presiden UMNO, Datuk Seri Mohamed Khaled Nordin mengesahkan akan meletak jawatan selaku Pengerusi Bukan Bebas Bukan Eksekutif Boustead Holdings Berhad pada esok bukan hari ini.

Khaled berkata keputusan tersebut dibuat susulan ketetapan partinya yang sudah menarik sokongan terhadap kerajaan Perikatan Nasional (PN) dan Perdana Menteri Tan Sri Muhyiddin Yassin sebanyak tiga kali, terbaharu pada Selasa.

“UMNO secara jelas telah membuat ketetapan untuk menarik sokongan kepada Perdana Menteri dan kerajaan Perikatan Nasional (PN).

“Saya dengan ini mengumumkan peletakan jawatan saya selaku Pengerusi Bukan Bebas Bukan Eksekutif Boustead Holdings Berhad berkuatkuasa Khamis, 5hb Ogos 2021. Ini sebagai mengambil tanggungjawab saya selaku ahli parti yang akan terus akur dan hormat dengan sebarang keputusan serta ketetapan parti,” katanya dalam satu kenyataan.

Beliau turut mengucapkan terima kasih kepada semua pihak yang membantu sepanjang menjawat jawatan tersebut sejak Mei 2020.

“Di kesempatan ini, saya ingin mengucapkan berbanyak terima kasih kepada ahli-ahli lembaga pengarah dan pihak pengurusan Boustead Holdings Berhad yang telah memberi komitmen dan kerjasama yang sangat baik sepanjang perkhidmatan saya selaku Pengerusi kepada syarikat sejak Mei 2020,” ujarnya lagi.


MoF umum kenaikkan bantuan bantuan banjir bagi PMKS

Kementerian Kewangan (MoF) pada Ahad mengulangi beberapa peruntukan dan langkah tambahan yang telah diambil oleh kerajaan bagi menangani bencana banjir, termasuk peningkatan dana kepada RM500 juta daripada RM200 juta bagi Kemudahan Bantuan Bencana (DRF) 2022 oleh Bank Negara Malaysia.

Menterinya, Tengku Datuk Seri Zafrul Abdul Aziz berkata DRF akan disediakan melalui bank komersial untuk perusahaan mikro, kecil dan sederhana (PMKS) bagi membiayai penggantian peralatan yang rosak akibat banjir serta modal kerja.

“Pembiayaan sehingga RM500,000 akan disediakan untuk PKS; manakala usahawan mikro boleh meminjam sehingga RM75,000. Tempoh pembiayaan adalah sehingga lima tahun termasuk moratorium bayaran balik selama enam bulan,” katanya dalam kenyataan lapor Bernama.

Beliau berkata kadar pembiayaan adalah hingga 3.5 peratus setahun termasuk kos jaminan.

Permohonan boleh dibuat melalui bank komersial mulai 27 Dis, 2021, katanya.

“Kerajaan akan terus memantau keadaan dan MoF khususnya akan sentiasa bersedia untuk menyediakan peruntukan yang secukupnya bagi membantu mangsa banjir secepat mungkin,” katanya.

Peningkatan dana DRF telah diumumkan oleh Perdana Menteri, Datuk Seri Ismail Sabri Yaakob pada 22 Dis lepas, sebagai inisiatif bantuan ringankan beban mangsa banjir.


MB Kedah panaskan bola sepak dengan kenyataan ‘pen drive lama’

Presiden Persatuan Bolasepak Kedah (KFA) Datuk Seri Muhammad Sanusi Md Nor sekali lagi mencetuskan suasana ‘panas’ arena bola sepak tempatan dalam satu kenyataan di media sosial menerusi akaun Facebook miliknya, hari ini.

Walaupun tidak menyebut nama mana-mana pihak dalam kenyataan itu, namun ramai yang beranggapan beliau dipercayai merujuk kepada pemilik Kelab Bolasepak Johor Darul Ta’zim (JDT), Tunku Ismail Sultan Ibrahim.

Paling mencuri perhatian pelayar media sosial adalah mengenai pertanyaan Muhammad Sanusi di hujung kenyataan itu yang menyebut mengenai pendrive lama.

“Kami tahu apa yang terbaik untuk kami, ikut kemampuan kami. Kamu jaga pasukan kamu, kami jaga pasukan kami, kita berentap saja di padang dengan pengadil yang adil dan saksama.

“Jangan tambah masa sampai 20 minit pulak sudah laaa…

“Satu lagi nak tanya… pendrive lama tu hang pi taroh tang mana?,” tulisnya sambil disertakan dengan emoji ketawa.

Untuk rekod terdapay isu pada tahun 2016 di mana ketika itu Tunku Ismail yang juga Tunku Mahkota Johor (TMJ) mendakwa ada ketirisan berlaku dalam Persatuan Bolasepak Malaysia (FAM) dan beliau menyatakan segala bukti ada dalam pendrive.

Menerusi kenyataan sama, Sanusi yang juga Menteri Besar Kedah menjawab mengenai keputusan skuad Kenari yang terpaksa melepaskan dua pemain senior mereka ke pasukan Sabah musim ini.

Penjelasan itu juga dipercayai susulan kenyataan Tunku Ismail menerusi InstaStory miliknya sebelum ini yang mempersoal sumbangan seseorang individu dalam pasukan Kedah hingga dua legenda mereka angkat kaki meninggalkan pasukan itu.

Tanpa menafikan dua pemain itu bagus dari segi permainannya, Sanusi menjelaskan gaji mereka berdua boleh digunakan untuk membayar lima pemain baru yang tidak kurang hebatnya.

“Kedah bukan pasukan super kaya yang harus tunduk sahaja kepada gaya gaji elit yang diset oleh pihak lain yang berkemampuan membeli pemain terbaik pasukan lain untuk dikurung dalam sangkar mereka.

“Setting gaji super elit itu menyebabkan banyak pasukan yang bersaing menghadapi masalah kewangan yang turut mengheret kerajaan negeri masing-masing dalam kancah kemelut gaji pemain bolasepak.

“Boleh lihat apa yang sedang terjadi dengan pasukan seladang, yang berjiran dengan Kedah. Banyak lagi pasukan lain juga sedang bergelut dengan isu kewangan.

“Hal inilah yang meruntuhkan industri bolasepak tetapi disangkakan satu sumbangan besar. Alangkah peliknya. Sumbangan besar apa kepada siapa?,” soal Sanusi.


Ugut ‘pecat’ cerminan menteri PN lebih prihatin rakyat: Dr Afif

Tindakan Perdana Menteri sementara Datuk Seri Ismail Sabri Yaakob mengeluarkan kenyataan provokasi berbaur ugutan terhadap 12 menteri Kabinet hanyalah cerminan pendirian beliau yang lebih mementingkan ‘keluarga perasuah’ berbanding kepentingan dan kesejahteraan rakyat.

Timbalan Ketua Bahagian Bersatu Shah Alam Dr Afif Bahardin berkata usaha murni 12 menteri Perikatan Nasional (PN) itu sepatutnya dipuji kerana berani berkata benar di hadapan pemerintah.

“Tindakan Ismail Sabri membubarkan Parlimen, terbukti hanyalah untuk menyelamatkan (Presiden UMNO Datuk Seri) Zahid Hamidi, dan kluster mahkamah daripada terus menerima hukuman, akibat kerakusan salah laku rasuah mereka,” katanya.

Beliau berkata demikian dalam hantaran terbaharu di Facebooknya pada Rabu.

Kelmarin, Ismail Sabri ketika mengulas lanjut isu surat 12 menteri PN kepada Yang di-Pertuan Agong berkata sebagai Perdana Menteri, beliau mempunyai kuasa untuk memecat semua menteri berkenaan.

“Patutnya saya pecat semua sekali tetapi saya tidaklah seperti itu. Saya orangnya baik, lemah lembut, tetapi bukan ‘lembut’,” katanya pada Majlis Solidariti Kestabilan & Kemakmuran Negeri Perak di Kompleks Umno Bagan Datuk.

Pada 3 Oktober lalu, 12 menteri PN menghantar surat kepada Al-Sultan Abdullah Ri’ayatuddin Al-Mustafa Billah Shah, bagi menunjukkan Kabinet tidak sebulat suara mengenai keputusan membubarkan Parlimen.

Susulan itu, Menteri di Jabatan Perdana Menteri (Tugas-Tugas Khas), Dr Abd Latiff Ahmad membidas Ismail Sabri sambil berkata Perdana Menteri sementara itu masih mempunyai masa untuk memecat 12 menteri berkenaan.

“Kami masih lagi anggota Kabinet ‘caretaker’ (sementara). Masih belum terlambat untuk dipecat. Mungkin Perdana Menteri Kesembilan boleh mencipta sejarah dengan memecat anggota Kabinet dalam masa ‘kecederaan’,” kata Latiff.

Bagaimanapun hari ini (19 Oktober 2022), Ismail Sabri dipetik FMT sebagai mengakui beliau hanya bergurau ketika membuat kenyataan pemecatan itu.

Mengulas lanjut, Afif berkata, tindakan Ismail Sabri sebenarnya mengesahkan 12 menteri PN lebih mengutamakan kepentingan rakyat berbanding kepentingan keluarga perasuah UMNO dan Barisan Nasional.

“Usaha murni 12 Menteri Perikatan Nasional itu adalah bukti bahawa mereka berani berkata benar di hadapan pemerintah yang rakus dan mementingkan diri sendiri,” katanya. – SB


Ku Li bidas keputusan UMNO mahu PRU-15 semasa banjir ikut nafsu semata-mata

Veteran UMNO, Tengku Razaleigh Hamzah menyifatkan keputusan UMNO mahu juga mengadakan pilihan raya umum ke-15 (PRU-15) semasa musim banjir sebagai mengikut nafsu politik semata-mata.

Ahli Parlimen Gua Musang itu berkata UMNO sepatutnya membuat keputusan menggunakan logik akal dan bukan semata-mata berlandaskan nafsu kerana nyawa rakyat lebih penting bukannya kepentingan untuk merebut kuasa sahaja patut jadi keutamaan.

“Keputusan (PRU15) seumpama ini saya rasa kita kena bertindak dengan logik dan dengan asas yang kuat, tak boleh kita ikut nafsu semata-mata,” katanya dipetik laporan.

Jelasnya, ketika bencana melanda negara perkara yang difikirkan rakyat adalah bagaimana cara mahu menyelamatkan diri dan bukannya lagi soal politik.

“Kita sendiri nak lari, nak selamatkan diri, macam mana nak adakan pilihan raya. Kita pun minta rakyat selamatkan diri, masa mana rakyat nak berfikir soal undi kalau rakyat terpaksa cari tempat tinggi, tempat selamat dan sebagainya,” katanya.

Selain itu beliau menegaskan tindakan mencalonkan pemimpin yang terbabit dengan kes mahkamah adalah tidak wajar kerana boleh menjejaskan imej parti.

“Itu boleh menunjukkan ahli tidak sayangkan parti, malah masih ramai muka-muka baharu yang boleh diketengahkan.

“Saya tiada kuasa nak menentu tetapi kalau kita pandang dari segi umumnya tak layak. Tak elok, itu menunjukkan kita tak sayang kepada parti.

“Kehadiran kita mungkin menjejas imej parti itu sendiri, jadi bahan ketawa orang, bahan percakapan orang, saya rasa kita ada ramai orang yang boleh dikemukakan,” katanya lagi.

Tengku Razaleigh juga tidak menolak UMNO bakal dihukum jika masih berdegil untuk terus mengadakan PRU-15 semasa musim tengkujuh.

“Kalau kita tak bersedia, kita seolah-olah nak cari maut. Jadi kita tak mahu menghadapi pilihan raya kalah dan jika kalah tahun ini, teruk kita.

“Kita tak mahu berlaku begitu pada parti kita. Ini parti harapan orang Melayu… apatah lagi orang Melayu sudah berpecah belah dengan banyak, jadi mana kekuatan kita,” katanya.

Terdahulu, Majlis Tertinggi (MT) UMNO semalam membuat pendirian Perdana Menteri akan mempersembahkan tarikh cadangan pembubaran Parlimen pada masa terdekat bagi memberi laluan PRU-15 tetap diadakan pada tahun ini juga.

Spekulasi mengatakan Parlimen berkemungkinan dibubar pada 10 atau 12 Oktober nanti selepas pembentangan Bajet 2023 pada 7 Oktober.


Tengku Zafrul turun padang dalam misi bantuan banjir di Shah Alam

Tengku Datuk Seri Zafrul Tengku Abdul Aziz turun padang bersama-sama pasukan sukarelawan bagi menghulur bantuan kepada mangsa yang terjejas dalam bencana banjir besar yang melanda Selangor semalam.

Menteri Kewangan meninjau dan turut terlibat dalam misi menyelamat bersama-sama Agensi Pengurusan Bencana Negara (NADMA) yang bertungkus-lumus membawa mangsa banjir keluar dari kediaman mereka yang terjejas untuk dibawa ke pusat penempatan sementara.

Selain itu, misi bantuan juga membawa barang-barang keperluan untuk dihulurkan kepada mangsa banjir yang terjejas selepas banjir besar melanda merosakkan banyak harta benda.

Dalam misi tersebut, Tengku Zafrul dibawa ke lokasi yang terjejas teruk akibat banjir di sekitar Kampung Kebun dan Sri Muda.

Tengku Zafrul singgah di Kuarters Balai Polis Si Muda bagi memberi bantuan makanan dan melawat pusat penempatan sementara di SK Jalan Kebun yang dijadikan tempat mangsa banjir dikumpulkan sehingga keadaan banjir reda semula.

Dalam misi bantuannya, Tengku Zafrul meninjau keperluan tambahan yang perlu disediakan kepada mangsa banjir dan penambahbaikkan yang perlu disediakan bagi memberi keselesaan kepada orang ramai yang ditempatkan di pusat itu.

“InsyaAllah, lebih bantuan akan dihulurkan secepat mungkin,” kata Tengku Zafrul dalam akaun Instagramnya.

Terdahulu, Tengku Zafrul mengumumka kerajaan menyediakan peruntukan keseluruhan berjumlah RM200 juta sebagai usaha menangani impak banjir dan pengaktifan rangkaian bencana Syarikat Pelaburan Berkaitan Kerajaan (GLIC) dan Syarikat Berkaitan Kerajaan (GLC).

Tengku Zafrul berkata Kementerian Kewangan (MOF) akan menyegerakan penyaluran RM50 juta kepada NADMA dan Kumpulan Wang Amanah Bantuan Bencana Negara (KWABBN) untuk memastikan kelangsungan bantuan kepada isi rumah yang terjejas akibat bencana banjir.

Katanya, kerajaan juga akan meningkatkan kadar Bantuan Wang Ihsan kepada RM1,000 daripada RM500 bagi setiap isi rumah yang terjejas akibat banjir disebabkan Monsun Timur Laut atau terkesan daripada apa-apa bencana lain yang diisytiharkan oleh Jawatankuasa Pengurusan Bencana Pusat.


Gerakan tarik balik kenyataan terhadap penjawat awam, mohon maaf

Permohonan maaf dibuat secara terbuka Parti Gerakan susulan kenyataan ahlinya yang mengkritik penjawat awam sebagai beban kepada negara.

Setiausaha Agung Gerakan, Mak Kah Keong secara terbuka meminta maaf atas keterlanjuran ahlinya mengeluarkan kenyataan yang mengguris hati penjawat awam dan menarik balik kata-kata tersebut.

“Penjawat awam bukan beban negara, penjawat awam adalah tulang belakang pada negara kita. Setiap kegiatan harian kita berkait rapat dengan penjawat awam.

“Sebagai semangat satu hati, berat sama dipikul ringan sama dijinjing, hari ini, saya Mak Kah Keong sebagai Setiausaha Agung ingin memohon maaf kepada kenyataan yang diberikan ahli akar umbi Gerakan itu.

“Saya menyusun sepuluh jari untuk mohon maaf kepada seluruh rakyat Malaysia khususnya penjawat awam. Saya minta maaf,” katanya pada sidang media hari ini.

Terdahulu, jurucakap Gerakan Dewan Undangan Negeri (DUN) Sungai Pinang, Mok Kok On berkata penjawat awam sebagai beban kepada negara dan menerima kritikan pelbagai pihak.

Kah Keong yang juga Timbalan Pengerusi Perikatan Nasional (PN) Wilayah Persekutuan berkata, semua parti komponen PN tidak bersetuju dengan kenyataan Kok On.

Pada masa sama, beliau menegaskan ahli parti perlu menjaga sensitiviti semua pihak sebelum mengeluarkan sebarang kenyataan mahupun kritikan, dan tidak mengikut langkah seteru politiknya, DAP.

”Kita bukan DAP. Kita ada perlembagaan parti, kita kena tahu jaga sensitiviti semua kalangan kaum, bangsa dan agama.

”Saya juga faham, kalau nak beri kritikan kepada kerajaan khususnya Perdana Menteri dalam kes ini, sila beri kritikan bernas, tepat pada bahasanya dan fakta.

“Jangan macam kes ini, beri kenyataan yang mengguris hari semua masyarakat rakyat Malaysia,” ujarnya lagi.

Bercakap mengenai tindakan yang bakal dikenakan terhadap Kok On, katanya, ia akan diserahkan kepada lembaga disiplin.

“Saya tak nak pisang berbuah dua kali. Saudara Mok Kok On akan diserahkan kepada lembaga disiplin, biar mereka mengadakan prosedur yang betul supaya dia ada hak bersuara dan mendengar.

“Saya telah berikan amaran keras kepada Kok On, dan kes akan dibawa ke Jawatankuasa Kerja Pusat (CWC). Kalau kenyataan ini tiada penjelasan bagus, kita akan gantung (daripada parti),” katanya.

Baru-baru ini Kok On menerusi laman Facebook Gerakan Penang memuatnaik hantaran (yang kemudian dipadamkan) meminta supaya kerajaan mengurangkan jumlah penjawat awam sebagai langkah untuk berjimat.


Azam pegawai tertinggi kerajaan sebelum dilantik KP SPRM, jawab pembantu Muhyiddin

Tan Sri Azam Baki merupakan pegawai tertinggi kerajaan sebelum dilantik sebagai Ketua Pesuruhjaya Suruhanjaya Pencegahan Rasuah Malaysia (SPRM) yang dipilih mengikut proses perkhidmatan penjawat awam, kata Datuk Dr Marzuki Mohamad.

Mantan Ketua Setiausaha Sulit kepada Tan Sri Muhyiddin Yassin semasa menjadi Perdana Menteri Kelapan (PM-8) itu menjawab persoalan yang ditimbulkan Penasihat Undang-Undang Datuk Seri Ismail Sabri Yaakob, Datuk Seri Azalina Othman Said berhubung lantikan Azam sebelum ini.

“Untuk pengetahuan umum, pelantikan Ketua Pesuruhjaya SPRM adalah dibuat di bawah peruntukan Seksyen 5 Akta Suruhanjaya Pencegahan Rasuah Malaysia 2009. Di bawah seksyen ini, KP SPRM dilantik oleh Seri Paduka Baginda Yang Di-Pertuan Agong atas nasihat Perdana Menteri.

“Perdana Menteri pula sepertimana dalam pelantikan mana-mana pegawai tinggi kerajaan yang lain, biasanya menerima syor daripada Ketua Setiausaha Negara atau mana-mana pihak yang diperuntukkan di bawah undang-undang,” kata Marzuki dalam satu kenyataan hari ini.

Jelas Marzuki, cadangan tersebut akan disyorkan kepada PM bersama-sama dengan kelayakan calon yang mahu dilantik bagi sesuatu jawatan penting dalam kerajaan.

“Syor ini diangkat kepada Perdana Menteri dalam bentuk kertas cadangan pelantikan pegawai yang mana di dalamnya terdapat laporan mengenai kelayakan pegawai dan justifikasi pelantikan.

“Terdapat proses tertentu dalam perkhidmatan awam yang menentukan kelayakan seseorang pegawai untuk dilantik ke mana-mana jawatan. Ini termasuk proses tapisan keselamatan dan keutuhan yang dibuat oleh pelbagai agensi dari masa ke semasa,” katanya lagi .

Malah, menurut Marzuki seseorang individu yang sedang berkhidmat dalam perkhidmatan awam sememangnya perlu mengisytiharkan harta milik masing-masing.

“Bagi pegawai yang sedang berkhidmat pula, mereka tertakluk kepada pelbagai peraturan dan syarat termasuk pengisytiharan harta.

“Ada borang tertentu yang perlu diisi dan kaedah tertentu yang perlu dipatuhi oleh seorang pegawai yang sedang berkhidmat dalam mengisytiharkan harta masing-masing,” jelasnya lagi.

Jelasnya lagi, sebelum Azam dilantik sebagai Ketua Pesuruhjaya, beliau juga menyandang jawatan sebagai Timbalan Ketua Pesuruhjaya yang sudah mempunyai pengalaman berkhidmat dalam agensi tersebut.

“Azam adalah Timbalan Ketua Pesuruhjaya SPRM sebelum beliau dilantik sebagai Ketua Pesuruhjaya.

“Saya percaya sebagai pegawai tinggi kerajaan yang sedang dalam perkhidmatan, beliau tertakluk kepada semua syarat dan proses ini sebelum dan selepas pelantikan dibuat.

“Jadi tidak timbul soal samada Perdana Menteri Ke-8 membuat semakan latar belakang pegawai sebelum pelantikan dibuat. Proses pelantikan dibuat secara teratur mengikut peraturan dan kaedah yang ditetapkan,” katanya lagi.

Membalas penjelasan tersebut, Azalina berterima kasih kepada Marzuki yang membuat penjelasan tersebut secara panjang lebar dan menerangkan proses lantikan yang dibuat melibatkan Azam sebelum ini.

“Terima kasih atas penjelasan bahawa memang adanya pelantikan dibuat secara teratur mengikut peraturan dan kaedah yang ditetapkan,” kata Azalina dalam komen balas di Facebook berhubung penjelasan tersebut.


Menjelang Aidiladha kes melonjak

Malaysia mengalami lonjakan jangkitan Covid-19 sekali lagi dalam seminggu sebelum cuti Hari Raya Korban, Ahad ini, hanya beberapa hari selepas Kementerian Kesihatan (KKM) memberi amaran tentang dua sub-varian Omicron BA.4 dan BA.5 yang sangat mudah menular.

Data terkini KKM menunjukkan, semalam (7 Julai 2022) jangkitan baharu melonjak kepada 4,020 berbanding 3,561 kes yang dilaporkan pada Rabu, dengan tiga kematian direkodkan.

Selangor dan Kuala Lumpur kembali menjadi penyumbang tertinggi jumlah kes baharu apabila masing-masing merekodkan 1,630 dan 1,049 kes baharu.

Data laman sesawang Github KKM juga menunjukkan, daripada jumlah jangkitan baharu itu, 2,966 kes melibatkan individu yang telah menerima suntikan dos penggalak vaksin Covid-19.

Ia diikuti dengan 753 kes melibatkan penerima dua dos; 274 kes (individu yang tidak divaksinasi); dan 27 kes (individu belum lengkap divaksinasi).

KKM memaklumkan jangkitan baharu itu menjadikan kumulatif positif sejak Januari 2020 hingga semalam meningkat kepada 4,586,322 kes, dengan 4,516,688 pesakit telah sembuh, termasuk 1,718 yang pulih semalam.

Sehingga semalam juga, sebanyak 33,839 kes masih aktif meningkat berbanding 31,540 kes pada Rabu, dengan 32,617 pesakit masih menjalani kuarantin di rumah (30,290 pada Rabu), dan 21 ditempatkan di PKRC (26 pada Rabu).

Jumlah pesakit yang mendapat rawatan di hospital bagaimanapun turun kepada 1,156 berbanding 1,184 pada Rabu, sementara 45 pesakit dimasukkan ke unit rawatan rapi (40 pada Rabu), dengan 23 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Sementara itu, daripada tiga pesakit yang meninggal dunia akibat komplikasi Covid-19 semalam, dua daripadanya melibatkan kes kematian di luar fasiliti kesihatan atau ‘brought in death’ (BID).

Jumlah itu menjadikan kumulatif kematian sejak Mac 2020 meningkat kepada 35,795 kes, termasuk 7,591 kes BID.

Kes kematian itu dilaporkan masing-masing satu kes di Johor, Perak dan Selangor.


Iklan GDBET333 cabar undang-undang, kemuliaan Ramadan

Suruhanjaya Komunikasi dan Multimedia Malaysia (SKMM) digesa mengambil tindakan tegas terhadap pihak yang menerbit dan menyiarkan iklan judi ditampilkan dengan lagu sempena Aidilfitri.

Gesaan dibuat Anggota Parlimen Pasir Mas Ahmad Fadhli Shaari susulan tersebarnya iklan GDBET333 dalam media sosial, khususnya laman Facebook.

“Tanpa sebarang syak, iklan GDBET333 itu benar-benar mencabar undang-undang negara bahkan juga kemuliaan bulan Ramadan,” katanya menerusi kenyataan lewat malam tadi.

Beliau menegaskan kerajaan melalui SKMM perlu bertindak segera menghalang iklan seperti itu daripada berleluasa di media sosial.

“Iklan itu wajib ditarik balik semula dan mereka yang bertanggungjawab menerbitkan iklan ini wajib diadili,” katanya.

Dalam iklan itu, syarikat perjudian terbabit menampilkan lagu popular sempena Aidilfitri yang bakal tiba dan mengajak orang ramai menggunakan perkhidmatan mereka bagi meraih wang berganda.

Iklan dikatakan dimuat naik di YouTube hampir seminggu.


Tindakan tak sokong usul SOSMA bukti pembangkang langgar MoU: Armada

Sayap pemuda Bersatu mengkritik tindakan blok pembangkang tidak menyokong usul melanjutkan kuatkuasa subseksyen 4(5) Akta Kesalahan Keselamatan (Langkah-langkah Khas) 2012 (Akta 747) atau SOSMA yang dibentang Kementerian Dalam Negeri (KDN) hari ini.

Ketua Armada, Senator Wan Ahmad Fayhsal Wan Ahmad Kamal menyifatkan langkah tersebut menunjukkan Ahli Parlimen (MP) pembangkang tidak menghormati memorandum persefahaman (MoU) yang dimerterai dengan kerajaan, malah sebaliknya boleh pula mendesak supaya RUU Anti Lompat Parti disegerakan.

“Armada Bersatu Malaysia mengutuk dan mengecam sekeras-kerasnya tindakan ahli-ahli Parlimen pembangkang yang tidak menyokong usul untuk melanjutkan kuatkuasa subseksyen 4(5) Akta Kesalahan Keselamatan (Langkah-langkah Khas) 2012 (Akta 747) atau SOSMA.

“Nampaknya pihak pembangkang masih belum habis lagi mengutamakan perbezaan politik berbanding kepentingan rakyat Malaysia.

“Ini bertentangan dengan amalan kebiasaannya iaitu semua pihak harus mengetepikan perbezaan peribadi atau politik dalam perkara-perkara yang melibatkan dasar keselamatan negara,” katanya dalam satu kenyataan media hari ini.

Terdahulu, usul tersebut tidak mendapat sokongan sokongan apabila hanya 84 MP bersetuju berbanding 86 yang tidak bersetuju dalam proses undi belah bahagi tersebut.

Usul tersebut dibentangkan awal hari ini bagi membolehkan individu yang disiasat bawah akta tersebut ditahan selama 28 hari.

Wan Ahmad Fayhsal juga membidas pembangkang seakan cuba memperlekehkan isu keselamatan negara apabila tidak menyokong usul tersebut.

“Selain tidak menghormati Memorandum Persefahaman (MoU) serta Perjanjian Keyakinan dan Perbekalan (CSA) yang telah dipersetujui akhir tahun lalu, tindakan ahli-ahli Parlimen pembangkang khususnya daripada DAP hari ini juga jelas memperlekeh dan memperkotak-katikkan usaha kerajaan, khususnya Kementerian Dalam Negeri untuk mewujudkan satu persekitaran dan perimeter yang selamat.

“SOSMA merupakan salah satu instrumen pencegahan (deterrence) jenayah keganasan dan bagi memelihara kedaulatan negara kita.

“Subseksyen 4(5) ini amat penting kepada keselamatan negara bagi menangani jenayah dan keganasan, khususnya yang bersifat rentas sempadan seperti seperti serangan pengganas di Lahad Datu, Sabah pada tahun 2013,” katanya lagi.

Beliau juga berkata tindakan tersebut mengkhianat rakyat kerana usul tersebut sepatutnya dapat digunakan untuk menjaga keselamatan orang ramai.

“Tindakan populis tidak bertanggungjawab yang mengkhianati rakyat dan membahayakan keselamatan negara ini amat dikesali, dan mereka pasti akan dihukum oleh rakyat kelak,” katanya lagi.

Terdahulu, usul itu dikemukakan Menteri Dalam Negeri Datuk Seri Hamzah Zainudin, sebelum dibahaskan oleh 19 orang MP di dewan.

Tempoh kuat kuasa Subseksyen 4(5) SOSMA dihadkan kepada lima tahun saja bagi mewujudkan elemen semak dan imbang di dalam penguatkuasaannya, namun ia boleh disemak dan dilanjutkan jika mendapat kelulusan Parlimen.

Jelas Hamzah, tempoh 28 hari sebenarnya tidak mencukupi kerana kes disiasat di bawah SOSMA adalah sangat rumit dan kompleks.


Russia tawan Sievierodonetsk

Tentera Russia menawan sepenuhnya Sievierodonetsk, bandar di Luhansk, di wilayah timur Ukraine, kata datuk bandarnya pada Sabtu (25 Jun), mengesahkan kekalahan besar dalam perang dua negara itu, selepas beberapa minggu pertempuran paling berdarah.

Ukraine menggelar pengundurannya dari bandar itu sebagai “taktikal” untuk bertempur dari tempat yang lebih tinggi di Lysychansk di tebing bertentangan sungai Siverskyi Donets. Pemisah pro-Rusia berkata tentera Moscow kini meneruskan serangan terhadap Lysychansk.

Kejatuhan Sievierodonetsk – pernah menjadi rumah kepada lebih 100,000 penduduk, kini tanah terbiar – merupakan kemenangan terbesar Russia sejak menawan pelabuhan Mariupol bulan lalu.

Ia mengubah medan perang di timur selepas berminggu-minggu di mana kelebihan besar Moscow dalam kuasa tembakan telah menghasilkan hanya keuntungan.

“Bandar ini kini berada di bawah pendudukan penuh Russia. Mereka cuba menubuhkan pemerintahan sendiri. Setahu saya mereka telah melantik beberapa komandan,” kata Datuk Bandar Oleksandr Stryuk di televisyen nasional.

Kyrylo Budanov, ketua perisikan tentera Ukraine, memberitahu Reuters bahawa Ukraine sedang melakukan “pengumpulan semula taktikal” dengan menarik pasukannya keluar dari Sievierodonetsk ke tempat yang lebih tinggi di seberang sungai.

Sejak tentera Russia dikalahkan dalam serangan ke atas ibu kota Kyiv pada Mac, ia telah mengalihkan tumpuan ke Donbas, wilayah timur yang terdiri daripada Luhansk dan Donetsk.

Sievierodonetsk dan Lysychansk adalah benteng terakhir Ukraine di Luhansk.

Russia menyeberangi dalam beberapa hari kebelakangan ini telah mara ke arah Lysychansk, mengancam untuk mengepung penduduk Ukraine di kawasan itu. – Agensi


Prestasi ekonomi negara tahun lepas terbaik di Asia Tenggara, kata BNM

Malaysia mencatatkan prestasi ekonomi memberangsangkan pada tahun lepas dan dikategorikan terbaik dalam kalangan Asia Tenggara.

Bank Negara Malaysia (BNM) dalam pembentangan laporannya berkata ekonomi negara mencatatkan pertumbuhan paling tinggi dalam tempoh 22 tahun sejak 2000 apabila berkembang pantas 8.7 peratus pada 2022, ia walaupun berdepan keadaan politik tidak stabil ekoran percaturan politik individu tertentu.

Pada suku terakhir 2022, ekonomi negara berkembang 7.0 peratus dipacu oleh permintaan dalam negeri yang kukuh, sekali gus menyokong pertumbuhan bagi keseluruhan tahun lalu mengatasi unjuran awal sekitar 6.5 peratus hingga 7.0 peratus.

Ekonomi Malaysia meneruskan momentum pertumbuhan kukuh yang dicatatkan pada hujung 2021, dengan berkembang 5.0 peratus pada suku pertama 2022.

Momentum positif itu berterusan dengan memperlihatkan Keluaran Dalam Negara Kasar (KDNK) berkembang di luar jangkaan sebanyak 8.9 peratus pada suku kedua dan terus berkembang pantas 14.2 peratus pada suku ketiga 2022, pertumbuhan terbaik di Asia Tenggara.

Gabenor Bank Negara Malaysia (BNM), Tan Sri Nor Shamsiah Mohd Yunus, berkata prestasi memberangsangkan ekonomi negara pada tahun lalu disokong oleh pengembangan berterusan dalam permintaan domestik, pemulihan utuh pasaran kerja dan permintaan kukuh bagi elektrik dan elektronik (E&E) serta pemulihan aktiviti perlancongan.

Beliau berkata, pengembangan berterusan dalam pekerjaan pula mendorong pengurangan kadar pengangguran.

“Pada suku keempat 2022, ekonomi Malaysia berkembang 7.0 peratus dipacu oleh pengembangan berterusan dalam permintaan domestik dan permintaan kukuh bagi barangan E&E.

“Bagi 2022, ekonomi berkembang sebanyak 8.7 peratus,” katanya pada sidang media mengumumkan prestasi ekonomi suku keempat 2022 di sini, hari ini.

Hadir sama, Ketua Perangkawan Malaysia, Datuk Seri Dr Mohd Uzir Mahidin.

Nor Shamsiah berkata, aktiviti sektor swasta kekal menjadi pemacu utama pertumbuhan, disokong oleh penggunaan dan pelaburan swasta.

Beliau berkata, penggunaan swasta terus meningkat didorong terutamanya oleh keadaan pasaran pekerja yang bertambah baik.

Katanya, prestasi suku keempat 2022 itu dijangka akan memberikan sokongan kepada prestasi ekonomi Malaysia pada suku pertama 2023.

“Pertumbuhan suku pertama 2023 dijangka akan lebih baik daripada suku keempat 2022,” katanya.

Untuk rekod, negara berdepan cabaran pandemik Covid-19 pada 2020 dan keadaan politik yang bergolak apabila terdapat usaha pihak tertentu yang berkomplot untuk menjatuhkan kerajaan semasa krisis kesihatan memuncak.


Omicron mutasi Covid-19 paling ganas

Kewujudan varian baharu Covid-19, Omicron sekali lagi meresahkan orang ramai. Masakan tidak, seluruh dunia baru sahaja bangkit untuk memulihkan sistem ekonomi dan sosial yang sebelum ini sudah pun terjejas.

Sebagai contoh, kadar jangkitan Covid-19 di Eropah yang dilaporkan meningkat mendadak sebelum ini, semakin kritikal dengan penularan Omicron dan banyak negara mula melaksanakan pelbagai sekatan bagi mengekang varian itu.

Penasihat saintifik di Vesta Care, Emmanuel Kouvousis percaya, koronavirus akan terus mendominasi dunia sekiranya masih banyak negara tidak mempunyai pelan tindakan yang kukuh.

“Jika saya boleh membuat jangkaan, saya ingin katakan Covid-19 akan terus berada di semua tempat sekurang-kurangnya untuk lima tahun lagi sejak ia muncul.

“Kemungkinan juga Omicron adalah mutasi yang terakhir, dengan dua lagi strain dominan dijangka muncul sebelum pandemik benar-benar berakhir,” katanya kepada Arab News.

Dalam pada itu, Ketua Pengarah Jabatan Perubatan di Kumpulan Intelligent Care, Konstantinos Dimitrakopoulos berkata, masih banyak masyarakat mendapat maklumat salah mengenai vaksin Covid-19 sehingga menyebabkan mereka menolak untuk mengambilnya.

“Vaksin tidak menghalang anda daripada dijangkiti Covid-19, mahupun menyebarkannya kepada orang lain. Namun, vaksin berkesan untuk mencegah anda daripada mempunyai komplikasi teruk atau kematian akibat Covid-19.

“Jika kita mahu vaksin menjadi alat pencegahan paling berkesan, kita perlu memastikan berbilion-bilion penduduk divaksin dengan segera, namun itu mustahil untuk dilakukan,” ujarnya.

Selain itu, masa pengambilan vaksin yang terlalu lama antara dos pertama dan kedua juga menyebabkan vaksin tidak berkesan sepenuhnya mengawal penularan jangkitan.

Katanya, bekalan vaksin yang tidak menyeluruh menyebabkan masalah tersebut terus meruncing.

Dalam pada itu, di Malaysia, dos penggalak kini sudah mula diberikan kepada individu yang layak mendapatnya, terutama kepada penerima vaksin Sinovac yang sudah lepas tiga bulan penerimaan dos kedua dan penerima vaksin Pfizer selepas enam bulan.

Berikut sembilan fakta terkini yang perlu kita ketahui dan ambil maklum:

Sumber Kementerian Kesihatan Malaysia (KKM)


Azeez lepas tanpa bebas 9 tuduhan rasuah, pengubahan wang haram

Mahkamah Sesyen Kuala Lumpur hari ini melepas tanpa membebaskan (DNAA) Datuk Seri Abdul Azeez Abdul Rahim daripada tiga pertuduhan rasuah dan enam pertuduhan pengubahan wang haram berhubung projek jalan raya di Perak dan Kedah.

Hakim Azura Alwi membuat keputusan itu selepas Timbalan Pendakwa Raya Aslinda Ahad memohon agar Ahli Parlimen Baling itu dilepas tanpa dibebaskan mengikut Seksyen 254 (3) Kanun Tatacara Jenayah atas alasan representasi yang dikemukakan tertuduh telah dipertimbangkan oleh pihak pendakwaan dan memerlukan siasatan lanjut, menurut laporan Bernama.

“Mahkamah berpendapat setiap kes perlu dibezakan berdasarkan fakta dan isu utama adalah kuasa budi bicara di bawah Seksyen 254 Kanun Tatacara Jenayah sama ada perintah DNAA atau DNA patut diberikan terhadap tertuduh. Dalam menjalankan kuasa itu mahkamah perlu mengimbangkan kepentingan awam dan hak tertuduh sendiri sebagaimana yang diperuntukkan di bawah Perlembangan Persekutuan.

“Mahkamah membuat perintah DNAA di bawah Seksyen 254 (3) Kanun Tatacara Jenayah selepas berpuas hati alasan yang dikemukakan oleh pihak pendakwaan kukuh dan memuaskan. Oleh itu mahkamah memerintahkan supaya tertuduh dilepas tanpa dibebaskan daripada pertuduhan-pertuduhan itu,” katanya semasa sebutan kes itu.

Azeez, 55, didakwa atas tiga pertuduhan menerima rasuah berjumlah RM5.2 juta dan enam pertuduhan pengubahan wang haram bernilai RM972,414.60 berhubung projek jalan raya di Perak serta Kedah.

Kesemua perbuatan itu didakwa dilakukan di lima bank di ibu negara antara 6 Sept 2010 hingga 10 April 2018.

Terdahulu, Presiden UMNO, Datuk Seri Ahmad Zahid Hamidi dibebaskan melibatkan pertuduhan menerima suapan daripada syarikat Ultra Kirana Sdn Bhd (UKSB).


Melayu perkasa bersama Islam

Kalangan mereka yang membuat kenyataan bahawa orang Melayu gagal memerintah negara itu perlu disekolahkan kerana pada hakikatnya mereka itu buta sejarah. Sekalipun mereka berilmu hanya dalam satu aspek ilmu sahaja seperti ilmu undang-undang.

Mereka membuat kenyataan laksana kumpulan orang buta yang mahu mengenali gajah dengan meraba-raba salah satu anggotanya sahaja, tanpa melihat seluruh jasad gajah yang besar. Lalu, dinyatakan rupa bentuk gajah dengan keterangan yang salah dan penuh pembohongan.

Kenyataan mereka itu menyentuh soal perkauman dan sensitiviti kaum, tanpa mengira kaum yang sangat berperikemanusiaan dan berbudi bahasa kepadanya. Seolah-olah telah lupa terhadap bangsanya sendiri yang pernah dizalimi, ketika diangkut oleh penjajah dan diperhambakan di tapak lombong dan ladang-ladang.

Malah, bangsanya juga pernah dikerah menjadi tentera yang berperang bagi pihak penjajah. Namun, kini mereka diberikan taraf kewarganegaraan, bukannya menumpang atau dihalau pulang ke negara asalnya.

Islam telah memperkasakan bangsa dalam rumpun Melayu di Nusantara, sehingga berjaya menegakkan beberapa kerajaan yang bertamadun sebelum kedatangan golongan penjajah. Adanya kerajaan seperti Kesultanan Melaka, Kerajaan Demak, Kerajaan Acheh dan lain-lain, kerajaan yang silih berganti berkuasa.

Hukum Islam yang adil kepada semua telah dilaksanakan sehingga berjaya memerintah masyarakat berbagai-bagai suku kaum dan agama tanpa paksaan dalam beragama. Bahkan, tidak ditukar nama asal rumpunnya dan tutur bahasanya dengan mengizinkan wujudnya masyarakat majmuk. Hal ini berpandukan kepada firman Allah SWT:

﴿وَمِنۡ ءَايَٰتِهِۦ خَلۡقُ ٱلسَّمَٰوَٰتِ وَٱلۡأَرۡضِ وَٱخۡتِلَٰفُ أَلۡسِنَتِكُمۡ وَأَلۡوَٰنِكُمۡۚ إِنَّ فِي ذَٰلِكَ لَأٓيَٰتٖ لِّلۡعَٰلِمِينَ٢٢﴾

“Dan antara tanda-tanda kekuasaan-Nya ialah menciptakan langit dan bumi serta berlainan bahasa dan warna kulit kamu. Sesungguhnya, pada hal yang demikian itu benar-benar terdapat tanda-tanda bagi orang-orang yang mengetahui.” (Surah al-Rum: 22)

Selain itu, Islam membawa mesej kepada manusia yang terdiri daripada pelbagai bangsa berkonsepkan keluarga besar dengan perintah Allah SWT melalui firman-Nya:

﴿يَٰٓأَيُّهَا ٱلنَّاسُ ٱتَّقُواْ رَبَّكُمُ ٱلَّذِي خَلَقَكُم مِّن نَّفۡسٖ وَٰحِدَةٖ وَخَلَقَ مِنۡهَا زَوۡجَهَا وَبَثَّ مِنۡهُمَا رِجَالٗا كَثِيرٗا وَنِسَآءٗۚ وَٱتَّقُواْ ٱللَّهَ ٱلَّذِي تَسَآءَلُونَ بِهِۦ وَٱلۡأَرۡحَامَۚ إِنَّ ٱللَّهَ كَانَ عَلَيۡكُمۡ رَقِيبٗا١﴾

“Wahai sekalian manusia! Bertaqwalah kepada Tuhanmu yang telah menjadikan kamu daripada diri yang satu (Adam), dan daripadanya itu dijadikan pasangannya (isterinya iaitu Hawwa’), dan daripada kedua-duanya Dia mengembangbiakkan keturunan lelaki dan perempuan yang ramai. Dan bertaqwalah kepada Allah yang kamu selalu meminta dengan menyebut-nyebutkan nama-Nya, serta peliharalah hubungan silaturahim; kerana sesungguhnya Allah sentiasa memerhati (mengawasi) kamu.” (Surah al-Nisa’: 1)

Dan juga firman Allah SWT:

﴿يَٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai umat manusia! Sesungguhnya Kami telah menciptakan kamu daripada seorang lelaki dan seorang perempuan, dan Kami telah menjadikan kamu berbagai-bagai bangsa dan bersuku puak, supaya kamu saling kenal-mengenal (bermasyarakat madani). Sesungguhnya, semulia-mulia kalangan kamu di sisi Allah ialah orang yang paling bertaqwa antara kalian. Sesungguhnya Allah Maha Mengetahui, lagi Maha Mengenal.” (Surah al-Hujurat: 13)

Dalam pada itu, Islam tegas mewajibkan berlaku adil kepada semua manusia. Hal ini dijelaskan oleh firman-Nya:

﴿۞إِنَّ ٱللَّهَ يَأۡمُرُكُمۡ أَن تُؤَدُّواْ ٱلۡأَمَٰنَٰتِ إِلَىٰٓ أَهۡلِهَا وَإِذَا حَكَمۡتُم بَيۡنَ ٱلنَّاسِ أَن تَحۡكُمُواْ بِٱلۡعَدۡلِۚ إِنَّ ٱللَّهَ نِعِمَّا يَعِظُكُم بِهِۦٓۗ إِنَّ ٱللَّهَ كَانَ سَمِيعَۢا بَصِيرٗا٥٨﴾

“Sesungguhnya, Allah memerintahkan kamu supaya menunaikan amanah kepada kalangan yang berhak menerimanya, dan (menyuruh kamu) apabila menetapkan hukum antara manusia supaya kamu menetapkannya dengan adil. Sesungguhnya, Allah memberi pengajaran yang sebaik-baiknya kepada kalian. Sesungguhnya, Allah itu Maha Mendengar, lagi Maha Melihat.” (Surah al-Nisa’: 58)

Kesan daripada pengaruh Islam inilah yang membolehkan orang seperti Tommy Thomas menjadi rakyat Malaysia.

Jawaharlal Nehru ialah seorang tokoh yang lebih besar daripada Tommy Thomas, tidak lupa untuk menyebutkan pengaruh Islam yang positif kepada masyarakat India dalam bukunya, Discovery of India.

Thommy Thomas yang dikatakan seorang pakar undang-undang masih belum memberikan penjelasan sikapnya ketika menjadi Peguam Negara terhadap proses pengampunan pemimpin PH, Dato’ Seri Anwar Ibrahim dan terhentinya perbicaraan mahkamah kes rasuah Lim Guan Eng yang masyhur itu, serta terhadap ulasan Tun Abdul Hamid dan tulisan saya.

Tiba-tiba meletup kenyataan politik Melayu yang dikatakan sangat lemah, maka inilah taraf bekas Peguam Negara yang dilantik oleh Kerajaan PH.

Para pemimpin PH pula hangat mempertikaikan layanan terhadap Dato’ Seri Najib yang telah dipenjarakan, seakan mereka melupakan bagaimana layanan kepada Dato’ Seri Anwar Ibrahim yang juga pernah dipenjarakan? Keadaan ini menandakan politik yang tidak matang atau Melayu mudah lupa, namun bukan semua Melayu.

Islam yang bertamadun telah ditunjukkan oleh al-Quran dan teladan Rasulullah SAW yang diwahyukan supaya berpolitik secara matang. Pada masa yang sama, diperintahkan agar berlaku adil dan rahmat, walaupun kepada mereka yang zalim terhadapnya apabila menjatuhkan hukuman jika dibuktikan bersalah atau memaafkan sekiranya mempunyai alasannya. Hal ini disebutkan oleh firman Allah SWT:

﴿وَإِنۡ عَاقَبۡتُمۡ فَعَاقِبُواْ بِمِثۡلِ مَا عُوقِبۡتُم بِهِۦۖ وَلَئِن صَبَرۡتُمۡ لَهُوَ خَيۡرٞ لِّلصَّٰبِرِينَ١٢٦ وَٱصۡبِرۡ وَمَا صَبۡرُكَ إِلَّا بِٱللَّهِۚ وَلَا تَحۡزَنۡ عَلَيۡهِمۡ وَلَا تَكُ فِي ضَيۡقٖ مِّمَّا يَمۡكُرُونَ١٢٧ إِنَّ ٱللَّهَ مَعَ ٱلَّذِينَ ٱتَّقَواْ وَّٱلَّذِينَ هُم مُّحۡسِنُونَ١٢٨﴾

“Dan jika kamu memberikan balasan, maka balaslah dengan balasan yang sama dengan seksaan yang ditimpakan kepadamu. Akan tetapi, jika kamu bersabar, sesungguhnya itulah yang lebih baik bagi orang-orang yang sabar. (126); Dan bersabarlah (wahai Muhammad) dan tiadalah kesabaranmu itu melainkan dengan pertolongan Allah dan janganlah kamu bersedih hati terhadap (kekafiran) mereka dan janganlah kamu bersempit dada terhadap tipu daya mereka. (127); Sesungguhnya, Allah berserta orang-orang yang bertaqwa dan orang-orang yang berbuat kebaikan. (128)” (Surah al-Nahl: 126-128)

Dan juga firman Allah SWT:

﴿يَٰٓأَيُّهَا ٱلَّذِينَ ءَامَنُواْ كُونُواْ قَوَّٰمِينَ لِلَّهِ شُهَدَآءَ بِٱلۡقِسۡطِۖ وَلَا يَجۡرِمَنَّكُمۡ شَنَ‍َٔانُ قَوۡمٍ عَلَىٰٓ أَلَّا تَعۡدِلُواْۚ ٱعۡدِلُواْ هُوَ أَقۡرَبُ لِلتَّقۡوَىٰۖ وَٱتَّقُواْ ٱللَّهَۚ إِنَّ ٱللَّهَ خَبِيرُۢ بِمَا تَعۡمَلُونَ٨﴾

“Wahai orang-orang yang beriman! Hendaklah kamu menjadi orang-orang yang selalu menegakkan (kebenaran) kerana Allah, menjadi saksi dengan adil. Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Berlaku adillah! Kerana adil itu lebih dekat kepada taqwa. Dan bertaqwalah kepada Allah, sesungguhnya Allah Maha Mengetahui apa yang kalian kerjakan.” (Surah al-Ma’idah)

Rasulullah SAW juga menyuruh supaya bersifat ihsan (baik) apabila menjatuhkan hukuman terhadap mereka yang bersalah. Perkara ini dinyatakan oleh sabdanya:

إِنَّ اللهَ كَتَبَ الْإِحْسَانَ عَلَى كُلِّ شَيْءٍ، فَإِذَا قَتَلْتُمْ فَأَحْسِنُوا الْقِتْلَةَ، وَإِذَا ذَبَحْتُمْ فَأَحْسِنُوا الذِّبْحَةَ، وَلْيُحِدَّ أَحَدُكُمْ شَفْرَتَهُ، وَلْيُرِحْ ذَبِيحَتَهُ.

“Sesungguhnya, Allah telah mewajibkan agar berlaku baik dalam sesuatu tindakan. Apabila ingin menjatuhkan hukuman bunuh, maka lakukanlah dengan cara yang baik, dan apabila ingin menyembelih (binatang), maka lakukanlah dengan cara yang baik, hendaklah kalian menajamkan pisaunya dan merehatkan binatang sembelihannya.” (Riwayat Muslim 1955, al-Tirmizi 1409, Abu Dawud 2815 dan lain-lain)

Oleh itu, hukuman sebatan dalam Islam tidaklah sama dengan bentuk sebatan dalam undang-undang ciptaan manusia, kerana hukum Islam tidak mencedera dan menyeksa, tetapi sebaliknya mendidik. Begitu juga, hukuman yang lain dalam Islam mempunyai adab dan rahmatnya.

Hukuman dalam Islam bukan dengan dendam kesumat, sehinggakan bertindak melampaui batas. Sekiranya melampaui batas, maka seseorang itu berdosa dan akan dihukum oleh Allah SWT pada Hari Kiamat. Inilah ciri-ciri yang tiada dalam undang-undang ciptaan manusia.

Sebenarnya, banyak lagi contoh lain yang ditunjukkan oleh Islam telah diambil oleh tamadun Barat, termasuklah dalam Konvensyen Geneva yang terkenal kini dalam menguruskan krisis antarabangsa. Hakikatnya mereka mengambil daripada tamadun Islam yang menegaskan agar berperikemanusiaan dalam menghadapi sebarang krisis.

King Charles III yang baru sahaja dilantik menjadi raja itu lebih masyhur daripada Tommy Thomas, pernah menegaskan sepatutnya dunia Barat berterima kasih kepada Islam yang memberikan sumbangan kepada tamadun Barat.

Banyak hasil karya ilmuwan Islam yang dicuri dan disimpan di England, Belanda, Perancis dan lain-lain telah mempengaruhi tamadun Barat yang tidak bertamadun sebelumnya. Termasuklah terhadap sistem politik dan kehakiman, bukan sahaja dari segi sains dan teknologi.

Tamadun Islam ialah tamadun pertama yang memperkenalkan konsep bank simpanan dan perniagaan, penggunaan cek, pembinaan hospital, rumah tumpangan (hotel), sistem bekalan air bersih dan sebagainya. Perkara ini termasuklah juga peranan rakyat dalam politik sebelum munculnya demokrasi Barat, apabila Islam terlebih dahulu memperkenalkan konsep pemisahan kuasa kehakiman dengan kuasa politik serta pentadbiran dan lain-lain.

Pesatnya tamadun Barat kini sehinggakan melampaui batas telah meruntuhkan kehidupan manusia dan alam sekitar kerana mereka mengambil tamadun Islam secara tidak beramanah dan tidak sempurna. Hal ini disebabkan mereka tidak beriman dan tidak berakhlak, setelah dipisahkan agama daripada kehidupannya, walau pada asalnya elemen tersebut terkandung dalam tamadun Islam.

Akan tetapi, Barat yang mencurinya telah membuang peranan agama dan akhlak, sehingga berpisah juga daripada urusan sains dan teknologi.

Sehinggakan, ia turut merosakkan diri manusia dan alam sekitarnya, khususnya cuaca dunia yang disaksikan kini. Al-Quran telah memberikan suatu peringatan melalui firman Allah SWT:

﴿ظَهَرَ ٱلۡفَسَادُ فِي ٱلۡبَرِّ وَٱلۡبَحۡرِ بِمَا كَسَبَتۡ أَيۡدِي ٱلنَّاسِ لِيُذِيقَهُم بَعۡضَ ٱلَّذِي عَمِلُواْ لَعَلَّهُمۡ يَرۡجِعُونَ٤١﴾

“Telah nampak kerosakan di darat dan di laut disebabkan oleh perbuatan tangan manusia, supaya Allah merasakan kepada mereka sebahagian daripada (akibat) perbuatan mereka, agar mereka kembali (ke jalan yang benar).” (Surah al-Rum: 41)

Khalifah ‘Umar bin al-Khattab RA pernah berucap kepada bangsa Arab pada zamannya:

نَحنُ قَوْمٌ أَعَزَّنَا اللهُ بِالإِسْلَامِ، فَمَهمَا ابتَغَينَا العِزَّةَ بِغَيرِ مَا أَعَزَّنَا اللهُ أَذَلَّنَا اللهُ.

“Kita ialah kaum yang diberikan kemuliaan dan keperkasaan oleh Allah dengan Islam. Sekiranya kita mencari kemuliaan selain Islam (dengan meninggalkan Islam), nescaya kita akan dihina oleh Allah.” (Al-Hakim, al-Mustadrak ‘ala al-Sahihain, jilid. 1, halaman 61)

Apa yang diucapkan oleh Khalifah ‘Umar RA itu mentafsirkan firman Allah SWT:

﴿وَإِن تَتَوَلَّوۡاْ يَسۡتَبۡدِلۡ قَوۡمًا غَيۡرَكُمۡ ثُمَّ لَا يَكُونُوٓاْ أَمۡثَٰلَكُم٣٨﴾

“Dan jika kamu berpaling (menegakkan Islam), nescaya Dia akan menggantikan (kalian) dengan kaum yang lain; dan mereka tidak akan (menyerupai) seperti kamu ini.” (Surah Muhammad: 38)

Kehebatan bangsa Arab itu dapat dilihat apabila mereka berpegang dan beramal dengan Islam yang sempurna, bukan terletak pada pedangnya. Begitu juga dengan orang Melayu yang pernah bertamadun, kehebatan mereka bukan terletak pada kerisnya, tetapi ketika mereka berpegang dan beramal dengan Islam.

Justeru, Islam pernah beralih kepada bangsa bukan Arab yang memimpin sebagai sebuah kuasa besar seperti bangsa Kurdi, kaum Mongol di India dan Turki, termasuklah bangsa Melayu di Nusantara. Kejatuhan umat Islam pula berlaku kerana mereka melemahkan peranan Islam daripada cara hidupnnya, khususnya dalam aspek politik.

Kerajaan Melayu jatuh apabila lemah pegangan Islamnya sehinggakan mereka berpecah belah. Maka, kekuatan teknologi kebendaan yang ada pada bangsa Eropah memberikan kelebihan ketenteraan sementara waktu kepada mereka bagi menjajah, memperhambakan bangsa lain dan menguasai sumber bumi jajahannya dengan rakus.

Kelemahan bangsa Melayu kini lebih banyak disebabkan mereka pernah dibuli pada zaman penjajahan yang datang bertalu-talu daripada Portugis diikuti oleh Belanda, Inggeris, Perancis dan Sepanyol. Sehinggakan, mereka dijajah beberapa abad lamanya.

Sejak tempoh itu, masyarakat Melayu sengaja dipinggirkan dalam politik, ekonomi, dan pendidikan. Bahkan, dilumpuhkan politik, dirosakkan pendidikannya dan dilemahkan ekonominya.

Namun, mereka tetap berjuang menentang penjajah sejak kejatuhan Melaka pada tahun 1511 lagi. Berkumpulnya rumpun Melayu Islam bermula dari Acheh, Jawa, Bugis, Minang dan Banjar dalam penyertaan bersama menentang penjajah, sebelum kedatangan kaum bukan Islam daripada kalangan Cina dan India yang dilonggokkan oleh penjajah itu.

Kedatangan berbagai-bagai kaum yang dibawa oleh penjajah itu termasuk dalam program melumpuhkan orang Melayu Islam dengan meletakkan kaum lain dalam penyusunan masyarakat majmuk yang bertujuan mempergunakan semua bangsa yang dijajah bagi kepentingan penjajahan yang berpanjangan.

Kaum Melayu diwajibkan menerima syarat jus soli (menerima kerakyatan warga asing) jika mahu memperoleh kemerdekaan dengan pemberian konsep yang diatur sebegitu rupa. Walau bagaimanapun, roh Islam yang masih ada dalam diri bangsa Melayu yang diajar oleh Islam cara bermasyarakat majmuk, menyebabkan mereka tidak bertindak agresif terhadap kaum yang lain. Walaupun mereka terpaksa menerima kesan yang sangat negatif dari segi politik, ekonomi dan sosial.

Keadaan ini dapat disaksikan berlaku di negeri-negeri yang terdapat banyak pendidikan agama Islam seperti di Pantai Timur dan utara Semenanjung. Maka, kalangan mereka yang menuding jari terhadap orang Melayu sangatlah tidak berbudi, bukan sahaja tidak bermoral dan tidak beradab.

Kelemahan yang dialami oleh Barisan Nasional (BN) yang memerintah, sehingga menyaksikan kejatuhannya dalam PRU-14 tidak boleh diletakkan kepada parti Melayu UMNO sahaja. Malah, sepatutnya diletakkan juga ke atas beban BN bersama parti kaum bukan Melayu seperti MCA dan MIC, termasuk pembangkang khususnya parti-parti dalam PH, bersamanya yang menguasai ekonomi dan menjadi penyumbang paling besar serta paling mahal kepada berlakunya rasuah dan salah laku.

Islam menegaskan bahawa pemberi rasuah itu lebih besar dosa dan laknatnya daripada penerima rasuah, walaupun kedua-dua pihak dilaknat dengan keras. Namun, pemberi rasuah masih diselamatkan daripada tindakan undang-undang, khususnya ketika PH memerintah dalam jangka masa yang pendek.

PH menggunakan pengaruh media baru yang ditaja perbelanjaan besarnya oleh kalangan yang menguasai ekonomi daripada dalam dan luar negara, dan digunakan bagi merosakkan pengundi muda Melayu khususnya yang tidak boleh dianggap remeh temeh. Ini merupakan kedatangan penjajah baharu terhadap tanah air kita.

Keadaan kini menjadikan hukum fardu ‘ain untuk berjihad politik bagi menyelamatkan negara dan umat bersama Islam. Oleh itu, perpaduan umat Islam terlebih dahulu diutamakan, sebelum penyertaan kaum bukan Islam yang tidak ekstrem juga mesti digabungkan dalam masyarakat majmuk bagi melaksanakan keadilan untuk semua yang menjadi konsep Islam yang sangat penting.

PAS tetap beristiqamah dengan sabar bersama Budaya Politik Matang dan Sejahtera (BPMS), walaupun menjadi parti yang paling banyak dibuli terhadap ahlinya dalam jangka masa yang paling lama. Bahkan, ahlinya juga ramai yang diambil tindakan melalui Akta Keselamatan Dalam Negeri (ISA) dan ada yang terkorban seperti dalam Peristiwa Memali dan lain-lain.

Selain itu, dinafikan hak Royalti Kelantan dan dirompak hasilnya daripada Terengganu ketika pemerintahannya, termasuklah hak-hak yang lain mengikut Perlembagaan Persekutuan yang berkonsepkan federalisme.

Sehinggakan, kerajaan yang dipimpin oleh PAS menghadapi masalah yang sukar diselesaikan dan mudah dikritik oleh lidah yang tidak bertulang dan dakwat cair yang mudah ditulis untuk menjadikannya fitnah murahan, khususnya bagi menipu generasi muda yang tidak sempat mengikuti hal yang sebenarnya.

Mereka itu lebih buruk perangainya dan lebih hina daripada binatang kera yang memilih buah yang baik untuk dipungut dan dimakan, tetapi kalangan yang menentang Islam pula mencari perkara yang dianggapnya buruk seperti apa-apa kelemahan atau dianggapnya kegagalan. Hal itu adalah semata-mata untuk mewujudkan wajah yang buruk terhadap orang-orang yang beriman yang diuji dengan halangan kezaliman dan penindasan. Kepada golongan tersebut, ingatlah firman Allah SWT:

﴿إِنَّ ٱلَّذِينَ فَتَنُواْ ٱلۡمُؤۡمِنِينَ وَٱلۡمُؤۡمِنَٰتِ ثُمَّ لَمۡ يَتُوبُواْ فَلَهُمۡ عَذَابُ جَهَنَّمَ وَلَهُمۡ عَذَابُ ٱلۡحَرِيقِ١٠﴾

“Sesungguhnya, orang-orang yang mendatangkan cubaan kepada orang-orang yang beriman daripada kalangan lelaki dan perempuan; kemudiannya mereka tidak bertaubat, maka bagi mereka azab Jahannam dan bagi mereka juga azab (neraka) yang membakar.” (Surah al-Buruj: 10)

Syabas kepada rakyat Kelantan dan mereka yang terus bersabar untuk bersama PAS dan perjuangan Islam yang banyak ujiannya di seluruh dunia yang tidak mengizinkan umat untuk bangkit semula bersama Islam dan laknat Allah SWT terhadap mereka yang memperkecilkannya.

Tan Sri Abdul Hadi Awang
Presiden PAS
Bertarikh: 28 Safar 1444 / 25 September 2022


Pegawai APM ceroboh lokasi tanah runtuh, polis buka kertas siasatan

Polis membuka kertas siasatan susulan tular klip video di Facebook berkaitan seorang pegawai Angkatan Pertahanan Awam (APM) memasuki kawasan tanah runtuh di Taman Bukit Permai 2, Ampang, tanpa kebenaran, Khamis lalu

IPD Ampang Jaya mengesan klip video menunjukkan Ketua Polis Daerah Ampang Jaya selaku Komander Operasi Bencana sedang memberi arahan dan kawalan tempat kejadian tanah runtuh di kawasan Jalan Mega Jaya, Taman Mega, Ampang, Selangor.

Antara isi kandungan dalam video itu menunjukkan salah seorang pegawai APM telah ingkar arahan yang diberikan, malah telah memasuki lokasi bencana tanpa kebenaran.

Ketua Polis Daerah Ampang Jaya Asistem Komisioner Mohamad Farouk Eshak berkata selain pegawai APM itu, pemilik laman Facebook tersebut yang menular klip video berkenaan juga disiasat mengikut Seksyen 505(b) Kanun Keseksaan.

“Ia berikutan kenyataan-kenyataan yang mendatangkan khianat awam dan Seksyen 188 Kanun Keseksaan kerana mengingkari perintah yang diisytiharkan oleh penjawat awam.

“Ketika kejadian, pasukan penyelamat dari Jabatan Bomba dan Penyelamat Selangor serta Pasukan Mencari dan Menyelamat Khas Malaysia (SMART) telah berada di dalam kawasan kejadian dalam usaha mencari dan menyelamat mangsa yang tertimbus,” katanya dalam kenyataan hari ini.

Beliau berkata kedua-dua individu itu turut disiasat mengikut Seksyen 233 Akta Komunikasi & Multimedia 1998 iaitu penggunaan tidak wajar kemudahan rangkaian atau perkhidmatan rangkaian dan akan dipanggil bagi dirakam kenyataan dalam masa terdekat.

Mohamad Farouk berkata beliau sebagai Komander Operasi Bencana dalam kejadian berkenaan tidak membenarkan pasukan APM memasuki tempat bencana setelah penilaian situasi dibuat dari segala sudut aspek keselamatan dan ruang yang terlalu sempit dan terhad.

Beliau turut menasihati orang ramai agar tidak menyebarkan sebarang kandungan dan menyalahgunakan perkhidmatan komunikasi dan media sosial tanpa membuat pengesahan terlebih dahulu.

Dalam video berdurasi selama 55 saat itu yang tular sejak semalam, pegawai APM berkenaan dilihat mempersoalkan tindakan Mohamad Farouk yang tidak membenarkan pasukan APM memasuki kawasan bencana berkenaan.

Dalam kejadian kira-kira 6 petang Khamis lalu tanah runtuh berlaku di Taman Bukit Permai 2, Ampang dekat sini, meragut empat nyawa dan menyebabkan seorang cedera ringan selain menyaksikan 15 rumah serta 10 kenderaan terjejas.


Berita palsu kebenaran rentas negeri bagi individu lengkap dos vaksin

Berita tular dalam media sosial yang mengatakan kebenaran merentas negeri diberikan kepada individu lengkap dua dos vaksinasi adalah palsu, kata Pasukan Respons Pantas Kementerian Komunikasi dan Multimedia (KKMM).

Kementerian Kesihatan (KKM) menafikan kenyataan petikan video berdurasi 20 saat yang menunjukkan seolah-olah kerajaan memberi kebenaran untuk rentas negeri dan daerah bagi mereka yang telah lengkap menerima dos vaksin, seperti yang sedang tular di media sosial.

KKM menjelaskan petikan video tular yang dimaksudkan merupakan video siaran berita arus perdana bertarikh 1 April lepas yang berdurasi selama satu minit serta telah disunting dan disebarkan menerusi aplikasi WhatsApp untuk mengelirukan orang ramai.

Kementerian itu menasihati masyarakat untuk sentiasa membuat semakan di media sosial rasminya untuk mendapatkan maklumat terkini yang sahih.

Terdahulu pada 17 Julai lalu, Perdana Menteri Tan Sri Muhyiddin Yassin berkata kelonggaran bagi individu yang telah lengkap dua dos suntikan vaksin Covid-19 akan diputuskan pada mesyuarat Majlis Pemulihan Negara.

Ia bagaimanapun masih belum diumumkan secara rasmi dan memerlukan penelitian dan kajian lebih mendalam sebelum sebarang keputusan dimuktamadkan.


Kerajaan rancang bina 28,033 unit rumah untuk keluarga tentera

Perdana Menteri Datuk Seri Ismail Sabri Yaakob berkata kerajaan merancang membina 28,033 unit Rumah Keluarga Angkatan Tentera (RKAT) yang selesa dan kondusif dari 2021 hingga 2030, selain menyelenggara RKAT sedia ada di seluruh negara.

Menurutnya kerajaan menerusi Kementerian Pertahanan memberi tumpuan khusus kepada agenda perumahan anggota Angkatan Tentera Malaysia (ATM) demi keselesaan mereka.

“Saya pernah menjadi Menteri Pertahanan sebelum ini, justeru, saya menyedari dan memahami keperluan perumahan bagi anggota ATM.

“Mengambil kira jumlah anggota ATM di seluruh negara ketika ini, pembinaan RKAT baharu di seluruh negara adalah satu keperluan,” katanya merasmikan Rumah Keluarga Malaysia Angkatan Tentera (RKMAT) di Taman LTAT, Bukit Jalil, di sini, hari ini.

Ismail Sabri berkata, ketika beliau bersama Menteri di Jabatan Perdana Menteri (Ekonomi), Datuk Sri Mustapa Mohamed dan beberapa lagi pihak berkepentingan merangka Rancangan Malaysia ke-12 (RMK-12), salah satu agenda yang menjadi keutamaan di bawah bab pertahanan ialah agenda perumahan anggota tentera.

“Alhamdulillah, RMK-12 sudah pun dibentang dan diluluskan, saya juga umumkan bahawa menerusi perancangan lima tahun ke hadapan negara, kerajaan akan membina kira-kira 10,200 unit RKAT dan kuarters Polis Diraja Malaysia (PDRM) di seluruh negara.

“Penting untuk saya maklumkan, 1,509 unit sudah pun dalam proses pembinaan, manakala 7,343 unit lagi sedang dalam proses perolehan,” katanya.


Saksi utama nafi keterangan berbeza untuk selamatkan Bung Moktar, Zizie

Saksi utama pendakwaan dalam perbicaraan kes rasuah Datuk Seri Bung Moktar Radin dan isterinya, Datin Seri Zizie Izette Abdul Samad berhubung pelaburan unit amanah Public Mutual Berhad, hari ini menafikan beliau memberi keterangan bercanggah serta mereka-reka cerita semata-mata untuk menyelamatkan pasangan itu.

Perunding unit amanah Norhaili Ahmad Mokhtar, 45, memberitahu Mahkamah Sesyen di sini bahawa keterangannya adalah benar, lapor Bernama.

“Saya tidak berbohong di mahkamah,” katanya ketika dipanggil semula untuk disoal balas oleh Timbalan Pendakwa Raya Law Chin How selepas dianggap sebagai saksi belot dalam kes pendakwaan.

Bagaimanapun, saksi ke-25 pendakwaan itu bersetuju dengan cadangan Law bahawa terdapat percanggahan berhubung keterangannya di mahkamah dengan rakaman percakapan oleh Suruhanjaya Pencegahan Rasuah Malaysia (SPRM) mengenai permintaan komisen sebanyak RM3.5 juta daripada Bung Moktar.

Law: Menurut rakaman percakapan SPRM pada 2016, kamu nyatakan wang RM3.5 juta diminta oleh Bung Moktar tetapi ketika memberi keterangan di mahkamah sebelum ini, kamu maklumkan wang itu tidak pernah diminta olehnya. Adakah kamu setuju kedua-dua keterangan ini adalah bercanggah.

Norhaili: Setuju.

Kepada cadangan Law bahawa dengan memberi keterangan yang bercanggah di mahkamah dan rakaman percakapan, beliau adalah seorang saksi yang tidak boleh dipercayai dan Norhaili menjawab: “Saya tidak pasti.”

Law berkata saksi itu memberi keterangan yang tidak memihak kepada pendakwaan dan Norhaili menjawab: “Saya tidak pasti… yang penting, saya bercakap benar.”

Kepada soalan lain, saksi itu berkata semasa dipanggil oleh SPRM untuk siasatan, beliau berada dalam keadaan tertekan dan takut.

“Ini adalah pengalaman kali pertama sepanjang 19 tahun saya berada dalam unit amanah. Saya sedih dan rasa kemurungan seolah-olah saya bersalah sedangkan saya rasa saya sudah buat perkara yang betul,” katanya yang turut memaklumkan SPRM telah mengambil lima rakaman percakapan beliau bermula dari 2016 hingga 2018.

Norhaili juga bersetuju dengan cadangan pendakwaan bahawa RM2.8 juta yang dibayar kepada Zizie Izette adalah wang pengenalan.

Pada 27 Januari lalu, Norhaili memberitahu mahkamah bahawa pelakon itu layak menerima wang pengenalan kerana telah memperkenal suaminya untuk Felcra membuat pelaburan RM150 juta dalam unit amanah Public Mutual.

Beliau berkata bayaran wang pengenalan yang diberikan kepada Zizie Izette merupakan strategi pemasaran pihaknya apabila wanita itu turut memperkenal seorang pegawai kanan Felcra untuk membuat pelaburan sama.

Terdahulu, Hakim Rozina Ayob membenarkan permohonan pendakwaan untuk menyoal balas Norhaili yang dianggap sebagai saksi belot berikutan keterangannya di mahkamah pada 14 Februari lalu adalah bercanggah dengan rakaman percakapan semasa disoal siasat oleh SPRM.

Prosiding soal balas terhadap Norhaili akan bersambung pada 18 Mac ini.

Peguam Datuk K Kumaraendran mewakili Zizie Izette manakala Bung Moktar diwakili M Athimulan.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 64, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual Berhad Madhi Abdul Hamid menerusi Zizie Izette di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai RM335,500 daripada Norhaili di bawah nama Zizie Izette atas sebab serupa dan di tempat sama pada 19 Jun 2015 manakala Zizie Izette, 44, mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Jika saya ahli UMNO, saya tolak dasar ‘no Anwar no DAP’

1. Majoriti ahli UMNO boleh menerima penyelesaian politik yang diambil oleh pucuk pimpinan dengan syarat ‘No Anwar No DAP.’ Saya rumuskan sebab penolakan mereka sebagai berikut:

i. Perjuangan Anwar adalah untuk memenuhi kepentingan peribadi.
ii. Anwar dianggap tidak bermoral.
iii. Menerima DAP, musuh paling utama sejak sekian lama bererti UMNO menggadaikan dasar perjuangan ABATAnya (Agama, Bangsa, Tanah Air).
iv. DAP adalah parti rasis dan cauvinis.
v. DAP dianggap anti-Melayu, anti-Islam dan anti-Raja Melayu.

2. Mengulas dasar ‘No Anwar No DAP’ ini, Tengku Razaleigh (Ku Li) menyatakan slogan ini “hanyalah sentimen semata-mata.” Puad Zarksahi menambah dengan menyatakan “slogan no Anwar no DAP tidak semestinya relevan sepanjang masa. Senario berubah, orang berubah. Pemikiran politik lagi cepat berubah.”

3. Kenyataan Ku Li dan Puad ini membawa makna buang sentimen dan berubah sesuai dengan tuntutan semasa. Slogan No Anwar No DAP tidak membawa UMNO ke mana, sebaliknya membuka kerjasama baharu dengan PH boleh menguntungkan UMNO.

4. Pertama, kerjasama dengan PH membolehkan UMNO bertanding di semua kerusi tradisinya tanpa pertindihan kerusi dengan Bersatu dan PAS. Kedua, UMNO akan kekal sebagai parti Melayu dominan kerana tidak lagi bersaing dengan dua parti Melayu yang lain dalam PN. Ketiga, UMNO dengan PAS dan Bersatu sekadar mendapat jawatan kecil, tetapi jika dengan PH, UMNO akan mendapat jawatan yang lebih kanan.

5. Bagi saya, dalam kemelut politik hari ini, UMNO perlu pragmatik. Menerima Anwar dan DAP bukan bererti membentuk pakatan baharu, tetapi membentuk kerjasama politik. Satu lagi ialah slogan ‘No Anwar No DAP’ berkonotasi kebencian dan perkauman yang tentunya bukan modal politik terbaik untuk negara kita.

6. Perjuangan politik terbaik bagi negara kita adalah memenuhi keperluan rakyat, mensejahterakan kehidupan mereka dan membina negara bangsa yang bersatu. Saya fikir, dalam senario politik sekarang, kerjasama BN/UMNO dan PH adalah lebih baik untuk mencapai hasrat di atas.


UK gagal tangani peringkat awal pandemik Covid-19: Laporan

Tindak balas awal United Kingdom (UK) terhadap Covid-19 menunjukkan satu kegagalan sehingga menyebabkan pandemik itu menjadi jauh lebih buruk dari segi kadar kematian berbanding kebanyakan negara lain, lapor jawatankuasa Parlimen peringkat parti negara itu hari ini.

Pendekatan kekebalan dalam imuniti kelompok yang turut disokong saintis pada awal krisis kesihatan paling buruk di UK, membawa kepada kelewatan melaksanakan sekatan dan penutupan (lockdown), sekali gus mengorbankan banyak nyawa di negara itu.

Namun, program vaksinasi di UK adalah yang terbaik di Eropah, walaupun jumlah kematian akibat Covid-19 melebihi 150,000 penduduk, lapor Jawatankuasa Kesihatan dan Kebajikan Sosial.

“Ia adalah satu usaha paling efektif dalam sejarah UK,” kata laporan itu.

Pengerusi bersama jawatankuasa itu, Jeremy Hunt dan Greg Clark, kedua-duanya Ahli Parlimen Konservatif berkata adalah mustahil untuk menjadikan semuanya tepat kerana keadaan semula jadi pandemik itu.

“UK menggabungkan sesetengah kesilapan besar dengan sesetengah kejayaan. Penting untuk menjadikan kedua-duanya sebagai pengajaran,” kata mereka.

Kerajaan UK – England, Scotland, Wales dan Ireland Utara – mengisytiharkan ‘lockdown’ pertama pada 23 Mac 2020, jauh lebih lewat daripada beberapa negara Eropah yang lain, melewatkan negara itu daripada sasaran imuniti kelompok.

Bagaimanapun, peningkatan jumlah kematian akibat jangkitan virus itu memaksa negara berkenaan melaksanakan ‘lockdown’.

Laporan berkenaan mengatakan pendekatan itu adalah berdasarkan kepada usaha menangani pandemik selesema, dan nasihat daripada saintis kesihatan kerajaan. Pendekatan yang dilakukan adalah secara bertahap melibatkan penjarakan sosial, pengasingan dan ‘lockdown’.

Jawatankuasa berkenaan juga mengatakan langkah itu dibuat secara tergesa-gesa dan kini menunjukkan bahawa ianya adalah polisi yang salah sehingga menyebabkan jumlah kematian yang tinggi.

Laporan itu mengatakan ribuan warga emas maut di rumah perlindungan ketika gelombang pertama dan ianya menunjukkan kebajikan sosial tidak diberi keutamaan ketika peringkat awal pandemik.

Polisi untuk tidak melakukan ujian saringan terhadap individu yang pulang dari hospital ke rumah perlindungan warga emas adalah satu kegagalan yang menyebabkan banyak kematian, kata laporan itu. – Agensi


Penerima vaksin kena sahkan kehadiran dalam tempoh 48 jam

Penerima vaksin Covid-19 diingatkan supaya mengesahkan kehadiran janji temu dalam tempoh 48 jam selepas menerima butiran dan tarikh untuk divaksin, kata Covid-19 Immunisation Task Force (CITF).

CITF dalam satu kenyataan hari ini berkata, kegagalan memberikan pengesahan akan menyebabkan janji temu dibatalkan dan dijadualkan semula serta slot untuk janji temu itu diberikan kepada orang lain.

Katanya, proses notifikasi untuk penerima vaksin bagi fasa kedua Program Imunisasi Covid-19 Kebangsaan akan dimaklumkan melalui dua kaedah iaitu aplikasi MySejahtera dan khidmat pesanan ringkas (SMS) kepada yang sudah berdaftar.

“Untuk pengguna MySejahtera, satu notifikasi diberikan yang memaklumkan mereka untuk menyemak butiran janji temu di aplikasi MySejahtera dan pada masa yang sama, mereka juga akan menerima SMS untuk menyemak butiran janji temu di MySejahtera.

“Mereka diminta mengesahkan kehadiran janji temu vaksinasi dalam tempoh 48 jam melalui aplikasi MySejahtera. Apabila hampir tamat tempoh 48 jam tersebut, peringatan untuk mengesahkan janji temu juga akan dihantar sekiranya jawapan masih belum diberi,” kata kenyataan itu.

Bagi mereka yang tidak mendaftar melalui MySejahtera, butiran janji temu akan dihantar melalui SMS dan penerima akan dimaklumkan mengenai saluran untuk membuat semakan tarikh janji temu seperti di laman web dan sebagainya.

“Mereka juga diingatkan supaya mengesahkan kehadiran janji temu dengan membalas YA atau TIDAK,” menurut CITF.

Menurut kenyataan itu lagi, mereka yang tidak menerima sebarang notifikasi melalui SMS atau MySejahtera bermaksud giliran mereka untuk divaksinasi masih belum tiba.


Jho Low : Agensi keselamatan Macau kecam SPRM

Suruhanjaya Pencegahan Rasuah Malaysia (SPRM) dikecam Pejabat Setiausaha Keselamatan Macau (GSS) berkait dakwaan ahli perniagaan dalam buruan Low Taek Jho atau Jho Low, kini ‘bersembunyi’ di bandar itu.

Agensi keselamatan Macau itu dipetik daripada portal berita Macau Business berkata pihaknya ‘bingung’ dengan tuduhan itu dan mendakwa SPRM ‘melanggar norma antarabangsa’.

GSS menuduh SPRM mengeluarkan maklumat yang tidak berasas serta tidak mendapatkan sebarang pengesahan dari pihak berkuasa di Macau sebelum membuat dakwaan itu.

Menurut GSS, polis Macau tidak boleh mendedahkan sebarang maklumat peribadi dan hanya boleh bekerjasama dengan pihak berkuasa negara asing mengikut undang-undang dan norma antarabangsa.

“Ini adalah prinsip yang Macau mesti tegakkan sebagai sebuah bandar antarabangsa dan masyarakat yang mematuhi undang-undang,” katanya, lapor Malaysiakini.

Selasa lalu, Al Jazeera yang memetik seorang jurucakap SPRM berkata Jho Low dan beberapa individu yang dikehendaki berhubung skandal 1MDB kini berada di Macau.

Notis Merah terhadap Jho Low dilulus dan dikeluarkan oleh Interpol pada 2018.

Ketua Polis Negara Tan Sri Acryl Sani Abdullah Sani berkata usaha untuk memburu ahli perniagaan itu masih diteruskan


24 pelajar Maktab Mahmud pula positif Covid-19

Serangan wabak Covid-19 dalam kalangan pelajar sekolah semakin menjadi-jadi dengan terbaharu 24 pelajar lelaki Maktab Mahmud di Taman Pelangi Jaya dekat Sik, Kedah, pula disahkan positif.

Perkara itu dimaklumkan Pengerusi Jawatankuasa Kesihatan dan Kerajaan Tempatan negeri Datuk Dr Mohd Hayati Othman yang menerima laporan daripada Jabatan Kesihatan Negeri Kedah (JKNKedah).

Beliau berkata, JKNKedah telah melaporkan satu kluster institusi pendidikan yang baharu dikenali sebagai Kluster Dah Pelangi.

“Setakat ini sebanyak 24 kes positif telah dikesan, yang mana kesemuanya melibatkan pelajar-pelajar lelaki di asrama sekolah berkenaan.

“Kes kluster ini dikesan setelah beberapa pelajar mengalami gejala bermula 28 November lalu dan pihak pengurusan sekolah telah melakukan saringan bersasar kepada pelajar terlibat, dan kes mula didaftarkan positif pada hari ini,” katanya dalam kenyataan di sini, hari ini.

Beliau berkata sehingga jam 12 tengah hari tadi, seramai 38 individu telah disaring yang mana 24 daripadanya positif, 14 negatif dan tiada sampel menunggu keputusan yang lain hari ini.

“Punca penularan masih dalam siasatan Pejabat Kesihatan Daerah (PKD) Sik. Pihak PKD Sik juga telah menjalankan isolasi dan pemerhatian terhadap kes-kes positif, manakala kontak rapat yang telah dikenal pasti telah diarahkan menjalani kuarantin.

“Notis penutupan sekolah juga telah diberikan dan berkuat kuasa hari ini sehingga kerja-kerja basmi kuman dan pencegahan penularan selesai dijalankan,” katanya.

Sementara itu, memetik Bernama Dr Mohd Hayati meminta orang ramai terutamanya pihak pengurusan sekolah untuk terus mematuhi prosedur operasi standard (SOP) yang telah digariskan oleh kerajaan.

“Pastikan patuh penjarakan fizikal sepanjang masa, elak bersentuhan dan bersembang dekat, pakai pelitup hidung dan mulut, hindari kawasan sesak, kerap mencuci tangan dan dapatkan imunisasi Covid-19,” katanya.


Lapan negeri rekod prestasi pertumbuhan lebih baik: Perangkaan

Prestasi ekonomi semua negeri termasuk Wilayah Persekutuan mencatatkan pertumbuhan negatif pada 2020, tetapi lapan daripadanya merekodkan kadar pertumbuhan yang lebih baik berbanding penyusutan 5.6 peratus peringkat nasional.

Ketua Perangkawan Jabatan Perangkaan Malaysia Datuk Seri Dr Mohd Uzir Mahidin berkata lapan negeri tersebut ialah WP Labuan, merekodkan penurunan 0.5 peratus, diikuti Kelantan (-1.1 peratus), Kedah (-1.7 peratus), Pulau Pinang (-2.1 peratus), Perak (-2.3 peratus), Negeri Sembilan (-3.6 peratus), Johor (-4.6 peratus) dan Selangor (-5.3 peratus).

Negeri lain, WP Kuala Lumpur mencatatkan kemerosotan -7.5 peratus, Sawarak (-7.1 peratus), Sabah (-9.5 peratus), Pahang (-5.9 peratus), Melaka (-5.9 peratus), Terengganu (-5.7 peratus) dan Perlis (-6.1 peratus).

“Meskipun pandemik COVID-19 telah memberi impak negatif kepada ekonomi negeri, enam negeri iaitu Selangor, WP Kuala Lumpur, Johor, Sarawak, Pulau Pinang dan Sabah kekal sebagai penyumbang utama Keluaran Dalam Negeri Kasar (KDNK) nasional dengan jumlah sumbangan sebanyak 72.1 peratus,” katanya.

Beliau berkata demikian pada sidang media mengenai Prestasi Ekonomi Mengikut Negeri 2020 secara maya hari ini.

Memetik laporan Bernama Mohd Uzir berkata pertumbuhan ekonomi Malaysia pada 2020 adalah yang kedua terendah selepas krisis kewangan tahun 1998 dengan KDNK nasional merekodkan nilai pengurangan sebanyak RM80.4 bilion berbanding 2019.

Berdasarkan perincian mengikut negeri, Selangor mencatatkan pengurangan tertinggi iaitu sebanyak RM18.3 bilion, diikuti WP Kuala Lumpur (RM17.5 bilion), Sarawak (RM9.6 bilion) dan Sabah (RM8.1 bilion).

Katanya keempat-empat negeri tersebut telah menyumbang 66.7 peratus kepada nilai penyusutan nasional.

Beliau berkata komposisi aktiviti ekonomi yang berbeza mendorong kepada kepelbagaian ciri bagi setiap negeri dan seterusnya memberi impak yang berbeza kepada pertumbuhan ekonomi.

“Secara umumnya, beberapa negeri dilihat menerima impak yang agak mendalam berbanding sebilangan negeri yang mempunyai asas struktur ekonomi yang mampu mengimbangi magnitud kemerosotan seperti di peringkat nasional.

“Pelbagai program pakej rangsangan dan inisiatif telah diumumkan oleh kerajaan termasuk kerajaan negeri bagi membantu kelangsungan perniagaan, mengurangkan tekanan persekitaran perniagaan serta mempercepatkan pemulihan pasaran buruh,” jelas beliau.

Dari sudut KDNK Per Kapita, kesemua 13 negeri dan dua WP mencatatkan penurunan dalam nilai KDNK Per Kapita pada 2020 berbanding 2019.

Bagaimanapun, tujuh negeri mencatatkan nilai KDNK Per Kapita melebihi paras nasional sebanyak RM43,378, iaitu WP Kuala Lumpur (RM120,600), WP Labuan (RM76,792), Pulau Pinang (RM54,718), Selangor (RM51,966), Sarawak (RM48,597), Melaka (RM45,893) dan Negeri Sembilan (RM43,859).

Bagi prospek ekonomi tahun 2021, Ketua Perangkawan berkata meskipun pelaksanaan Perintah Kawalan Pergerakan (PKP) dijangka berterusan, keseimbangan antara kepentingan kesihatan dan pemulihan ekonomi dan perniagaan dapat dilaksanakan menerusi pembukaan lebih banyak aktiviti perniagaan dengan pematuhan kepada prosedur operasi standard yang ketat.

Berdasarkan Indeks Pelopor pada April 2021, katanya prestasi ekonomi Malaysia dijangka menggalakkan sekiranya pandemik mereda, sejajar dengan pengukuhan permintaan global apabila kelonggaran ekonomi telah dilaksanakan oleh beberapa negara.

Di samping itu, katanya penyertaan rakyat dalam Program Imunisasi COVID-19 Kebangsaan juga dijangka akan meningkatkan keyakinan perniagaan dalam pengeluaran barangan dan perkhidmatan dalam negara selain menarik minat pelabur asing.


Kim Jong-un arah tentera siap sedia serangan nuklear ke atas AS

Pemimpin Korea Utara, Kim Jong-un menggesa negaranya bersiap sedia untuk melakukan serangan nuklear pada bila-bila masa untuk menghalang perang, sambil menuduh Amerika Syarikat (AS) dan Korea Selatan memperluaskan latihan ketenteraan bersama melibatkan aset nuklear AS, kata media kerajaan KCNA, hari ini.

Kenyataan Kim dibuat ketika negara itu menjalankan apa yang disebut KCNA sebagai latihan yang bertujuan meningkatkan keupayaan serangan nuklear taktikal dan pencegahan perang pada Sabtu dan Ahad untuk menghantar amaran keras terhadap sekutu.

Dalam latihan itu, peluru berpandu balistik yang dilengkapi dengan kepala peledak nuklear palsu terbang sejauh 800 kilometer sebelum mengenai sasaran pada ketinggian 800 meter di bawah senario serangan nuklear taktikal, kata KCNA.

Pelancaran itu dilakukan kurang daripada sejam sebelum AS menerbangkan pesawat pengebom B-1B jarak jauh untuk latihan bersama dengan pesawat perang Korea Selatan sebagai sebahagian daripada latihan gabungan terbesar sekutu itu dalam beberapa tahun.

KCNA berkata pelancaran itu adalah langkah terakhir latihan dua hari yang turut melibatkan perintah dan kawalan nuklear serta melatih unit tentera untuk beralih lebih cepat kepada tindakan serangan balas nuklear.

Korea Selatan dan Jepun melaporkan pelancaran peluru berpandu balistik jarak dekat Korea Utara di luar pantai timur pada Ahad, yang terbaru dalam siri ujian peluru berpandu dalam beberapa minggu kebelakangan ini.

Korea Utara telah bertindak balas terhadap latihan ketenteraan gabungan Korea Selatan-AS, menyebutnya sebagai latihan untuk pencerobohan terhadapnya.

Pihak sekutu telah menjalankan latihan tahunan mereka sejak awal bulan ini.

Dalam satu lagi perkembangan, KCNA berkata lebih 1.4 juta rakyat Korea Utara telah menawarkan diri untuk menyertai atau mendaftar semula dalam tentera bagi memerangi Seoul dan Washington, meningkat daripada kira-kira 800,000 yang dilaporkan oleh sebuah akhbar hanya dua hari sebelum itu. – Agensi


15 juta lebih individu dewasa terima dos penggalak

Sebanyak 15,668,773 individu dewasa atau 66.6 peratus daripada populasi kumpulan itu di negara ini telah menerima dos penggalak Covid-19 setakat semalam.

Berdasarkan laman web CovidNOW, sejumlah 22,950,073 atau 97.5 peratus daripada populasi sama telah melengkapkan vaksinasi mereka manakala 23,226,244 atau 98.7 peratus menerima sekurang-kurangnya satu dos vaksin, menurut laporan Bernama.

Bagi remaja berusia 12 hingga 17 tahun pula, sebanyak 2,849,642 individu atau 91.6 peratus daripada kumpulan itu telah melengkapkan vaksinasi mereka manakala 2,946,672 atau 94.7 peratus menerima sekurang-kurangnya satu dos vaksin.

Sementara itu, untuk populasi kanak-kanak berusia lima hingga 11 tahun, sejumlah 1,315,497 individu atau 37.1 peratus kumpulan itu telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids).

Semalam, sebanyak 41,287 dos vaksin diberikan melibatkan 4,360 suntikan pertama, 1,684 suntikan lengkap dan 35,243 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kini 68,745,333 dos.

Sementara itu, menurut portal GitHub Kementerian Kesihatan, 54 kes kematian akibat Covid-19 direkodkan semalam dengan Selangor merekodkan kematian tertinggi sebanyak 13 kes diikuti Perak (sembilan), Kuala Lumpur (lapan), Kedah dan Negeri Sembilan masing-masing lima kes.

Johor, Sarawak dan Terengganu pula masing-masing mencatat tiga kes, Kelantan dan Melaka masing-masing dua kes manakala Pulau Pinang satu kes.